Romans 11
Isilaele' Aleve Engikuti' Muki' Gidini Nene Kilisito'nimu' Gili Ele'vole' Amani'za O'moso'mo A'mine Isilaele' Aleve Muki' Mudise Vasa Ize-ngedamo Engikuti' Linge nGomo Nene Do Kegese-ngidine' Ve Lo Paulo' Line' Gamazi1 Isilaele' aleve ingine ne'mine igi minani' nenako naza ti' lo gelo longo' nouve: O'moso'mo a'mine evenele zuho mo mudise vasa ize-ngede neine' nolihe. O'ove. Mo keke' ne'mine amilihe losa gele nouve. Naza mudise vasa ize-ngedamive noluvoni' nene nenikisi a'mine Isilaele' aleveuti' nouvoni' nenako nemu' noluve. Ee, naza Abalahamu' a'vo mino Zakobo' gipele Benizamini' a'vopilemo' zuhouti' gehepeve ne nouve. 2 O'moso'mo gomukuti' ninge lamine' do eze zuho lolo' o-ngede neine' aleve've nene mo keke' mudise vasa ize-ngedamive. O'ove. Ido' nemu' nene lingine Elia' gamazi've mono' godolou' neine' ma nene gilamani' nehe. Isilaele' alevemu' nene ti' lo O'mosola lipoti molani' ve: 3 Guvekasi ve, gei' vekauti' gamazi laa' ave polohete vai' nene ngibili gese' igi gopo'ni lo inite' molo-gedaa' une' holomo muki' nesi neve nene izi ngu'vosi hulikevo geita mili ge'metaa' ave nene gohi masi nizamavo nenikovo' nene lumo nouvo nenikisi nibililisamu' nene vise' i'mi nimonave. 4 Ne'mine line'za a'mido' O'moso'mo lo-imine' gamazi mene gililo:
O'ove. Gaza nene geikovo' gehepeve nene lumo minamane. Vemoho' seveni tauseni (7,000) ne'mine nene soza o'moso inite' Baali'ni nene gubi' izi imi opo'ni lisa'mave neni' evene'ne gehepeve nene nenikumu' ve lo lumo ha hulo-ngede nouve.
5 Ne'mine line' nenako a'mine'mine ogo idisesi nene evene' ngomosi' nene haza gidini inele ogosa ei' ve lo do kegese-ngedavo nizave. 6 Ei' ve lo do kegese-ngidine' nene inele oga' ne'mine ogo haza gidini do kegese-ngidine' nenako ne'mine o-ngidine' nene gono ma dikevosa ne'mine o-ngidine' nene nomive. Asi gono ma dikevosa ne'mine o-ngidine' neidiniko inele haza gidini ogo do eita o-ngidine' ma nene inele ne'mine ine' gelamidine. 7 Nemu' nene laza nadive lolone. Ti' lo lolosune: Isilaele' aleve O'mosolati' vise' ani' inite' nene ado' ve lisihe' ve lo-ngedeline' mukilite ma damavo O'moso'mo do kegese-ngidive netevo' nene dikevosa linge ma nene a'manapa igisa damani' ve. 8 Ne'mino soto' ine' inite' nene mono' godolou' ti' li gizado' nene soto' neive:
O'moso'mo lu'ine nene do negi hize-ngedavo
ve'inedunu' nene inite' ma ningami
ga'inedunu' nene gamazi ma gilami mini
idisesi ne'minivo' igi nizave.
9 Ido' Davidi' nene ti' lo line' ve:
Ido' lanite' gilani' inite' ne'mo nene
gelevuso ne'mine gehepeve lolo' ogo ngebelavosa
lihime dalizaho.
10 Ee, ve'ine nene do gopo o-ngedavo initekisi ma ningamilizaho.
Ido' geni initeli'mo gamene gamene mehe'ine nene
do hilingize-ngede miniliho.
Isilaele' Aleve Ingine Aka Laminetoti' Zovo' Izi Vani' Ne'mo Nene O'moso'mo Heta Ato' Ve Do nGu' Izeline' Aka Nene Velave Lo Paulo' Line' Gamazi11 Nemu' nene naza ti' lo gohi longo' nouve: Isilaele' aleve ingine ladani igisa mo mudise limi pou' li ingani' nehe. O'ove. Mo keke' ne'mine amani'za asi ingine aka laminetoti' nene zovo' izi vani' ne'mo nene O'moso'mo heta ato' ve do ngu' izeline' aka nene velave. Ido' ne'mine aka vele-ngidine' nene a'mine Zuda ve ningi lezesi ne'mine o-ledeliho lilizave losa vele-ngidine' ve. 12 Ido' ingine aka laminetoti' nene zovo' izi vi gopo ani' ne'mo nene O'moso'mo heta ato' ve vai' nene do lamine' o-ngedelido' ngele'mize molo inite' lamine' gehepeve do soto' ine' nenako Zuda ve ingine nene alinge' mudise aka lamineto' tine' mili alizani' ne'mo nene mo ivile' ivosa inite' lamine' goloso do soto' oloseive.
13 Ido' heta ato' ve lengikumu' nene ti' lo noluve: Naza nene heta ato' ve lengi' aposolo nouvoni' nenako nemu' nene naza heta ato' ve lengita gono daa' nouvongumu' nene do naba oga' nouve. 14 Ido' lengita ne'mino aposolo gono daa' nouvongumu' do naba nouvoni' nene neze zuho Isilaele' aleve nene ningi ingine heta ato' ve ne'mine gono do-ngidine' nene leli' do-ledelinako li minikevo engikuti' linge ma nene O'moso'mo do ngu' izeline' akalo' ngele'mize molaloho lo a'mine gono'nemu' nene do naba oga' nouve. 15 Ido' engi' nene O'moso'mo do ngu' izeline' akalo' ngele'mize molaloho lo noluvoni' nene ti' lo gelosa noluve: O'moso'mo vasa ize-ngidine' ne'mo nene misubou' aleve linge lovo i imi minanguti' nene gohi ei' O'mososi do hamo' o-ngidine' nenako nemu' nene a'mine Isilaele' aleve nene gohi do gatulo o-ngedeline' ne'mo nene atoli'mine ogo inite' lamine' goloso do soto' o-ledavo mo helaa' ne'mine ogo noninguti' nene gohi oto minevo' dovo' ogo none' geleleseive. 16 Ido' Isilaele' alevemu' nene aneza gamazi ti' lo lo-lengemelesuve: Beleti lolo' ogosa gomu' nene a'midoti' linge ngomo ma do O'moso emekunivo O'moso'mi inite' lolo' iline' nene a'mine beleti linge naba nesi nene O'moso'mi inite' lolo' oloseive. Ido' zali'mi luhive ne'mo O'moso'mi inite' ma mineline' nene a'mine zali'mi a'nava nesi nene O'moso'mi inite' mineleseive.
17 Ido' Isilaele' aleve ingine O'moso'mi oliva za ne'mine minani' nene O'moso'mo a'mine za'mi a'nava linge nene huko hulosa oliva za hadeneloti' a'nava ma nene do ei' oliva za'velo' nene do gi'mizine' nenako Isilaele' aleveti avo'ningidati' soto' ine' mono' lamine' nene lingine heta ato' vesi nene makato' di nizaze. 18 Lingine nene O'moso'mo oliva za'veloti' a'nava've linge ma huko huline' mamu' nene ningedo' hangedoka li-ngidi lengi' okodine di dizamilo. Lingine nete nene a'mine zali'mi luhive've nene di ngi li-ngidisa'mave. Asi ei' a'mine za ne'mi luhive nete lengi' nene di ngi li-lingidaa' naani' nenaze. Okodine nene di dizamilo. 19 Ido' a'minemu' nene lingine ti' li lilisave: Ido' nadiive. Leli' nene O'moso'mi oliva za'velo' nene do gi'mize-ledelesa ei' a'nava've nene huko hulo do gi'mize-ledave. 20 Ehe, mo lamineto' nilani'za engi' huko hulo-ngidine' nene ingine ezemu' gili ele'vole' amavosa huko hulo-ngidine' ve. Ido' lingine ei' za'velo' do gi'mize-lengedavo nizani' nene lengi' gili ele'vole' i minangumu' nene ei' za'velo' nene do gi'mize-lengedavosa nizave. Nemu' nene lengikumu' gilavo dizalize. O'moso'mo a'mine za've'mi a'nava've gehepeve nene ise'ine izamine' nenako lengikisi nene isetine izamoloseize. Golisesi nene ha gili minilizani' o neive. 22 Ido' O'moso'mo ne'mine oga' neidoti' nene helala nasahili' lamine' oga' neine' nene ningo ido' helala amuzo molo lihime ngemaa' neine' nene ningo gelelesune. Ee, monokuti' limi ingave nene amuzo molo lihime ngemosa lengi' nene nasahili' o-lengedo neive. Ido' aza nasahili' o-lengedelido' lisihe' i minilizangumu' nene mo nasahili' o-lengedeleseiha ne'mine ma ami minilizani' nene linginesi za'veloti' nene huko hulalize. Ningiisa minilo. 23 Ido' a'mine za'veloti' a'nava huko huline' ne'minisa minani' Isilaele' aleve ingine gili ele'vole' ami minadoti' nene huli gili ele'vole' ma ilizani' nene O'moso'mo gohi za'vela do gi'mize-ngedaa' amuzo nene ha do neinako gohi ha do gi'mize-ngedeleseive. 24 Ido' ne'mino gohi do gi'mize-ngedeline' amuzo do neine' nene nadosa ningo gelelone. Aza nene amoso' inite' gehepeve ogo heta ato' ve lingine nene oliva za hadeneloti' a'nava ne'mine minave nene ei' oliva za've lamineku' nene do gi'mize-lingidine' nenako nemu' nene ei' za'veloti' gehepeve minani' aleve Zuda ve nene ha lapa nomine' inite' ogo gohi a'mine za'velo' nene ha do gi'mize-ngedeleseive lo ningo gelelesune.
O'moso'mo Isilaele' Aleve A'manapa Igi Minanguti' Gohi Do Eita Ogo Do nGu' Izeline' Nenako Ne'minosa Evene' Ato Ato' Muki' Nene Isete Ize-ledeleseive Lo Paulo' Line' Gamazi25 Neze zuhokizo, mene loloni' gamazi nene gilami minilizani' ne'mo lingine laza otohato ve nene none lisa okodine di dizi minikelizave losa suno' gamazi mene lo-lengemelouze. Gililo: Isilaele' aleve linge nene a'manapa igi Kilisito'nimu' gili ele'vole' amani'za neve nene mudise nomive. Asi heta ato' ve ingine O'moso'mo gele neine' votigilelo' O'mosola imi hilalizani' 26 neloti' nene mono' godolou' ti' li gizi nizado' nene e'meto Isilaele' aleve muki' nene do ngu' izeleseive:
Isilaele' aleveti goto' numu'ine Zaioni gololoti' nene
do ngu' izelive ma soto' oloseive.
Soto' ogosa aza mono' gelamaa' monovo
Zakobo' a'vopilemo' zuho Isilaele' alevetingu' minine' nene
do huloloseive.
27 Naza gamazi meve nene ma nolo huko-ngiduve.
Engi' lihime do hulo-ngedeloni' gamene nene ma gihile izo soto' oloseive.
28 Izesu'nimu' gamazi lamine' nene gili hulisa Isilaele' aleve nene O'moso'mi biluva've lili' ani' ve. Ne'mo nene heta ato' ve lingine O'moso'mo do lungu' izeline' akalo' lengele'mize molave. Ne neiha ganakuti' nene O'moso'mo ei' ve lo do kegese-ngidine' nenako nemu' nene engi' avo'ninginemu' gele minosasi nene lulo ha ngeme neive. 29 Ido' lulo ha ngeme neive noluvoni' nene ado' O'moso'mo evene' ma elese molo-ngedo do eita ogo inite' ma ngeme noline' nene a'minemu' gamazi gohi senisi ogo o've a'va losa'mine' nenako nemu' nene luve. 30 Ee, gomu' nene heta ato' ve lingine O'mosolo' gelekele' ami minani'za Isilaele' aleve ingine nene idise O'mosolo' gelekele' amavo ne'mo nene O'moso'mo lengi' heta ato' ve nene isetine izo do eita ogave. 31 A'mine'mine ogo O'moso'mo lengi' isetine izo do eita ine' ne'mo nene Isilaele' aleve idise O'mosolo' gelekele' amave. Ido' ne'mine monovo soto' ine' nene O'moso'mo engi' Isilaele' aleve nene ise'ine izelingumukisi ve losa ne'mino soto' ine' ve. 32 Ee, O'moso'mo evene' ato ato' muki' nene ise'ine izelido' lisihe' i minilizangumu' ve lo evene' muki' nene ezelo' gelekele' amaa' monovo'mi gesi mingu' nene hulo-ngidine' ve.
O'moso Nene Atoli'mine Ogo Miningumu' Paulo' Do Naba O-do Opo'ni Line' Gamazi33 Aizoo, O'mosote nene atoli'mine ogo minive neive. Ado' gamazi gele neine' nene atoli'mine ogo gele mino otohato oga' neine' nesi nene voso' vamoso' vaa' neive. Ido' lo hukaa' neine' gamazi'mi monovo nene evene' malitesi ngelo lo ngolo' lo osu' lamolosune. Ido' eze gono dalosa gala gelaa' neine' nemu' nene ve malitesi ngelo gelamolosune. 34 Mono' godolou' ti' li gizi nizani' nenako mo lamineto' noluve:
O'moso'mo gelaa' neine' maduno nene
evene' hamolitesi ngelo ma gelamolosune.
Ido' evene' hamolitesi nene
ogo molo iline' monovomu' ngelo ma apize emamolosune.
35 Ido' evene' hamolitesi nene
O'moso'mo alinge' do tibizo lemelive lo
dina' ogo inite' nene ngelo ma emamolosune.
36 Nanitekumu' ve. Inite' muki' nene eitokovo' gelekele' i-dilizave losa asi'vevo' inite' muki' do soto' ogavo mo eitokovo' lehete i minaa' nave. Nemu' nene O'moso opo'ni lo minelone' nene huko vamivo ha miniliho.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Revelation of John 3
Saladisi Numuno Ebeku' Evenele Mulisemu' Luhuvo Ma Gize-ngedelive Lo Izesu' Zohane'ni Lo-imine' Gamazi1 Ne'mine losa Izesu' ti' lo lo-nidine' ve: Saladisi numuno ebeku' evene'ne mulise'mi angeloli'mo engi' lo-ngemeline' gamazi nene luhuvo ti' lo gizezo:
O'moso'mi sikalahu' sevenisi do mino sonohi' seveni do minuve naza nene ti' lo noluve: Lingine igi mili minaa' nani' monovotine nene mo ningo gele nouve. Ado' lutine nene mo oto minevo' alevo' o neive likevo nemu' guvetine nene nomonine'za lutine nene hele vine' neingumu' likeni' neivo mo ningo gele nouze. 2 Upuho' igi otilo. Lengita monotine linge nene ha neiha mo helelido' o neine' nene hize ele' igi di ngi lilo. Nanitekumu' ve. Lingine igi mili iga' nani' monovotine nene neni' O'moso'ne'mo ningine' nene ei' gele neine' makilo' olihe vo damine' nemu' nene mo ninge nouve. 3 Nemu' nene li-lingimikevo ganakuti' gili dani' monokumu' nene gohi gatine gilisa a'mido' e'meti mini lutine di velepe' izilo. Ido' ne'mine ami upuho' igi ma otamilizani' nene naza guminelo' ve alizani' gamenemu' gilamavo iga' naani' ne'minosa nene alosuve. Lingine nene naza aloni' gamenemu' ma gilami nizavosa nene lengita ogo hetelelesuve. 4 Ne neiha Saladisi numuno ebetingu' nene evene' linge ngomo ma nizani' nene geneganalo' goloduvo elaa' neine' ne'mino oko'nida goloso nite' dizo gi'mizamive ma nizani' ingine nene mo lisihe' i nizani' nenako goloduvosi nomine' mokono' initekovo' ngili minavo nenikisi maka' monelesune. 5 A'mine'mine igi ve ma monoli'mi lovou' Satani ivile' ilizave nene genegana'ine mokonokovo' ngili minikevo minevo' minevo' ngemeni dameni dalizaveti gulive'ine minine' buku neuti' engi' gulive'ine nene gilite hulamolosuve. Asi me'nehi velelokisi ido' angelo'veliti ve'nidokisi nene neni' evene'ne nizave lo engi' gulive'ine nene lo soto' olosuve. 6 Gatine ngolo' live ni ma nene O'moso'mi Sikalahu' ne'mo eze evenele mulise minika' minika' angu' nolo-ngimine' gamazi meve nene gililo.
Hiladelehia Numuno Ebeku' Evenele Mulisemu' Luhuvo Ma Gize-ngedelive Lo Izesu' Zohane'ni Lo-imine' Gamazi7 Ne'mine losa Izesu' ti' lo lo-nidine' ve: Hiladelehia numuno ebeku' evene'ne mulise'mi angeloli'mo engi' lo-ngemeline' gamazi nene luhuvo ti' lo gizezo:
O'moso'mi emeni damenisi mino monovo gihile ne'mi meleho minuve guvelesi ve Davidi' gizebo ine' numuno ebe've'mi avazaha minine' numuno ebeli'mi kii've do minuve ado' akahe si'zekelodo' nene ve malitesi ma gizamilizado' o minuve ado' akahe gizekelodo' nene ve malitesi ma si'zamilizado' o minuve naza nene ti' lo noluve: 8 Lingine igi mili iga' nani' monovotine nene mo ningo gele nouve. Me gililo. Lengi' vilizangumu' akahetine nene mo do godeko lehize-lengede nouve. A'mine akahe nene ve malitesi ngeli mo gizamilisave. Ido' lingine amuzo di nizani' nene ha ngomo neingumu' naza ningo gelo lingine neni' gamazi'ne nene gili diivo' mini neni' gulive'ne di minangumu' ataize mo lamangumukisi nene ningo gele nouve. 9 Ido' gililo. Ve ma ingine Satani'mi mulise'veuti' mini O'moso'mi evenele Zuda ve minilizado' lisihe' i minamaha Zuda ve none laa' ave nene naza lokuvo ingine igi lengi' gizedingu' gubi' izi lingimisa neni' lu'ne lengeme nouvoni' nemu' nene mo ningi gililisave. 10 Neni' gamazi lo-lingiduvoni' nene gili disa mulumo geni ele'vole' igi ha gihi'mi vi minani' nenako nemu' nene me misubou' aleve lutine do ningo misubo mukita lengemengu' soto' o-lengedelesa neine' nene soto' iline' gameneukisi lengi' nene alete molo-lengedo minelesuve. 11 Naza nene mo geto alosuze. Evene' malite menitine nene lengito' medeli dikelizaze. Monotine ma di nizani' nene mo di gili' lisa di minilo. 12 Ve ma ingine monoli'mi lovou' Satani ivile' ilizave nene neni' O'moso'ne'mi kekeize lo neine' numu'veu' nene za langise ne'mine minilizave lo ngele'mize molokuvo a'mingu' mini gohi ma heta limi vamilisave. Ido' vamii nizavo engito' nene neni' O'moso'ne'mi gulivesi gizo ido' a'mine O'moso'ne'mi numuno ebe've ado' Okulumokuti' neni' O'moso'nelati' lemo aline' Zelusalemi gosoho' ne'mi gulivesi nene gizo ido' neni' gulive'ne ado' gulive'ne gosoho' nesi nene engito' gizelesuve. 13 Ido' gatine ngolo' live ni ma nene O'moso'mi Sikalahu' ne'mo eze evenele mulise minika' minika' angu' nolo-ngimine' gamazi meve nene gililo.
Laodikia Numuno Ebeku' Evenele Mulisemu' Luhuvo Ma Gize-ngedelive Lo Izesu' Zohane'ni Lo-imine' Gamazi14 Ne'mine losa Izesu' ti' lo lo-nidine' ve: Laodikia numuno ebeku' evene'ne mulise'mi angeloli'mo engi' lo-ngemeline' gamazi nene luhuvo ti' lo gizezo:
Gamazi'ne do gihile izaakovo' oga' uve O'moso'mi gamazi hize ele' ogo lo soto' oga' uve gihile nenito' gili medelilizado' o minuve ado' O'moso'mo do soto' ine' initeliti ize'nibo minuve naza nene ti' lo noluve: 15 Lingine igi mili minaa' nani' monovotine nene mo ningo gele nouve. Ado' lingine monokumu' gilikevo mu'musi' oti' amoti' ido' hepe' loti' lamoti' oga' neingumu' nene mo ningo gele nouze. Lingine monokumu' gilavo mu'musi' gehepeve ogavo minilizahe ido' hepe' lize neivo minilizahe ilizani' ne'mo nene mo lamine' o neive lo gele nouve. 16 Lingine monokumu' gilavo mu'musi' oti' amoti' hepe' loti' lamoti' oga' neivo oluso' goto' nizani' nemu' nene mo muso ga'ne dizikenako muso vele hulo-lengedelesuve. 17 Lingine ti' li laa' nave: Laza nene mo heneni vai' do molosa heneni aleve mino inite' matakumu' vise' olonido' minamune. Ne'mine laa' naha lingine neve nene mo mulumotine gelelonido' gehepeve mini monoku' goho' gahali' lili' igi lutine'mi vele like vine' mini okodido' inite' nomivo baka' minaa' naani' ne'mine igi monotine nomine' minaa' naani' nemu' nene ma gilamave. 18 Ne'mine igi nizani' nemu' nene naza gatine do ti' lo ma nolo-lingimuve: Lingine monota heneni ve gihile minilizangisi nenitati' nene oloku' gizi di lamine' ani' ngoli nene meni hizilo. Ido' okode nene baka' soto' o neivo evenelite ningilizani' nene lovozo helalone li okodido' inite' ngili minilizangisi nenitati' genegana mokono' nene meni hizi ngilalo. Ido' lutine'mi vele nene ningelingisi a'mingu' hilalizani' malasini nenitati' meni hizi hilalo. 19 Naza lu'ne ngeme nouvoni' aleve muki' nene ve'ine zopovo si'ze-ngedo ngelemo lihime ngemaa' nouze. Nemu' nene lingine monokumu' nene gilingili igi minisa lutine di velepe' izilo. 20 Gililo. Naza nene lutine'mi gatedo' nene ote mino dizo alosa okoho' okoho' izo nouve. Ido' lengikuti' malite no'ne gili akahe ma si'zi-nidilizani' nene naza nizangu' dizekuvo noso' nite' nenikisi engikisi makato' nalosune. 21 Ve ma ingine monoli'mi lovou' Satani ivile' ilizave nene naza gele ngemekuvo naza Satani ivile' oko me'nehosi maka' mo'mosi'vela eveneto' gizebo o nosine' ne'mino ingine nenikisi maka' mo'mosi'nela eveneto' gizebo ogo minelesune. 22 Gatine ngolo' live ni ma nene O'moso'mi Sikalahu' ne'mo eze evenele mulise minika' minika' angu' nolo-ngimine' gamazi meve nene gililo.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 Thessalonians 31 Lengikumu' nisivo mulumo gelo minuvoni' nene edamivo Timoteo' aza hulo-nedo lengita vavo nenikovo' Atena numuda minelove lo gelo 2 lelikisi maka' O'moso'mi gono do Kilisito' gamazi've lamine' lo soto' oga' ive leze zuho Timoteo'ni imiselekuve. Ido' imiseluvoni' nene aza lengita vo monokumu' lengi' goboni mili-lingidi nizani' ne'mo nene mono' hulikelizave lo gatine do lutine do ngi lo-lengedo Izesu'nimu' gili ele'vole' nani' nene do amuzo molo-lengedelive lo imiseluvoni' ve. Ee, O'moso'mo gelavo a'mine geni nene ha gehelonido' o none' nene lingine mo gili nizave. 4 Ee, a'mine geni olihe soto' amivo laza lengita ha minune' gameneu' nene mulumo geni nite' soto' o-ledelesa neive lo gomu' ogo lo-lingimune' nenako nemu' nene a'minemu' mo ningi gili nizave. 5 Ido' lemengu' molaa' ive lengemengu' molavo lengita gono dune' nene vo haza ogalinako mono' gili di nizahe ido' hulahe lo ne'mi monovo gelelove lo lengikumu' mulumo naba gelosa ogo molo minuvonikisi edamivo Timoteo'ni imiselekuvo vine' ve.
6 Ido' Timoteo' aza lingisi minadati' lezela ogo hetelo lingine Izesu'nimu' gili ele'vole' igi minani' nemu' vetete' ogo lo-lemave. Ido' lelikumu' gilikevo gamene gamene lamine' ogo minaa' ivo laza lingine ningelone lo minaa' une' ne'mino linginesi a'mine'mine igi lezemu' ningelone li gili minaa' ani' nesi lo-leme osu' lave. 7 Lo-leme osu' lavo neze zuho, lingine Izesu'nimu' gili ele'vole' igi minani' nene gelo nemu' lengikumu' geni libiline' nene mate-ledavo goboni mili-lidi nizavo mulumo gelo noningukisi lamine' gilune' ve. 8 Idi'nise lingine Guvetesi vela vi gi'mizi ele'vole' i nilizani' nemu' gelo luteu' lamine' ogavo gohi mine lamine' ogo ogo molo minelesune. 9 Ido' lengikumu' ve lo O'moso'mi velelo' muludeu' lamine' goloso giluningumu' ve lo lengikumu' do dizosa O'moso opo'ni lolone. 10 Gele lemavo lengita vo ge ninge ne ninge lo mono' linge ma mine'mo vo neine' nene imine' molo lo-lengemelone lo holisekisi holukakisi vauve elo O'mosola laa' noune.
11 Ido' Meteho O'moso asi'vesi Guvetesi ve Izesukisi volone' akate velo hulo lengita ivo. 12 Guvetesi ve lengita gono davo lengiku' lutine ge neme ne geme li mini la'lise leli' lute linginela mulune' ne'mini linginesi a'mine'mine igi lutine evene' mukita milikevo buu lo a'mine monovo amuzo molo minelive lo O'mosola nolune. 13 Ne'mine ogo Guvetesi ve'mo lutine do ngi lo-lengedavo Guvetesi ve Izesu' eze evenele zuho mukikisi ogo heteleline' gameneu' lingine nene O'moso'mo ningivo lihimetine nomivo lutine laminekisi minilizave.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Luke 19
Takisi Moni Daa' Ive Naba Zakaio' Nene Izesuda Vo Gi'mizine' Gamazi1 Izesu' aza ebe' mala volosa Zeliko numuno ebeku' dizo novivo 2 a'mida ve ma minine' gulive Zakaio' aza takisi moni daa' ive naba mino mo heneni ve goloso minine'. 3 Ido' Izesu' novivo zaho neve lo eze ningelesa ine'za evene' li'nibe ngomo minine' nenako evene' vailiti mehe'nida mino ngelo ningamiline' ine' ve. 4 Nemu' nene eze ningelongumu' ve lo gomu' molo loti' izo vo gohuno za gele vine' ma Izesu' viline' akala minine' nenako a'mingu' nene vo dize minine' ve. 5 Ne'mino dize neivo Izesu' a'mida vo hetelo a'mine zauko vonu' ogo Zakaio'ni ti' lo lo-imine': Zakaioo, idise nene gei' numungau' mineloni' nenaze. Lite' lo lemezo. 6 Ne'mine lavo lite' lo lemo Izesu'ni nene olize numudo' mino ele'mizo numu'vela vine'. 7 Ido' ne'mine ine' nene evene' muki' ningi aza nene lihimelo' ve'mi numungu' minelesa dizo vaave li Izesu'ni nene emenga lani'. 8 Ne'mine navo Zakaio' aza ote mino Guvelesi ve nene ti' lo lo-imine': Guvekasi ve, gaza gelezo. Inite' mata'ne nene olusoto' molo mino ize' molo lingela nene goho' aleve ngemelesuve. Ido' naza evene' malitidati' inite' ma go'ine izo gumine gidini do noloni' nene naza a'mido' golo hizo inite' hamo hamoto' nene inite' sita've sita've molo ngemeka' ngemeka' olosuve. 9 Ne'mine lavo Izesu' aza ti' lo lo-imine': O'mosolati' ve gihile naza uvoni' nene evene' ma vi tolovo iliza akalo' mini mili minave nene vise' ogo do ngu' izelove losa uvoni' nenako ve mene ve lulo do velepe' izo leli' oga' nounidi'mine ogo O'moso'mi lou' gamazi lido' e'metelesa nolinako ne'mo nene azasi Abalahamu' a'vopilemo' gihile minine' nene mo soto' oganako idise mene numungu' nizani' aleve menesi O'moso'mo mo do lungu' noizive.
Izesu' Aza Ve Mali'mo Gelekele' Izipe've Moni nGimido' Aneza Gamazi Lo Molo Ei' Gonou' Ve O-ngedeline' Monovomu' Line'
(Mataio' 25:14-30)11 Ne'mino Izesu' gamazi lo-ngimido' nene gapepe' igi gili nizavo aneza gamazi gohi ma imine' molo nemu' line' ve. Aza nene mo Zelusalemi numuno ebeku' vo hetelelesa do alite alite neine' nemukisi ido' maka' minave nete nene O'moso'mo gizebo o-ledeline' gamene nene mo a'ne soto' oke leive li gili minani' nemukisi nene mo ladeni ga'ine gilikeve losa nemu' nene O'moso'mo gizebo o-ledeline' gamene geto soto' amoloseinako lo a'minemu' gizebo igi minilizangu' igi mili ilizani' monovomu' aneza gamazi lo-ngimine' ve. 12 A'mine aneza gamazi nene ti' lo line': Ve naba mali'mo nene misubo hoto' misubola nene vokuvo Guve'nesi ve naba lolo' i-nidikevo tine' molo numu'nela alove lo vine'. 13 Ne'mino volosa gelekele' izipe've teni ne'mine vise lo-ngemo moni nene vanu hadeti kina (K100) ne'mine ngemeka' ngemeka' ine'. Ne'mino nongemo ti' lo lo-ngidine': Lingine nene a'mine monidunu' nene gono gihi'mi vi nizavo tine' molo alove. 14 Ne'mine line'za eze gizebo o-ngede minine' aleve linge ma nete nene gosele' goloso ngebelavo a'mine ve vida nene evene' ma gamazi ti' li lisa ngimiselani': Ve meve nene guvetesi ve minamilive lo nolune. 15 Ne'mine lani'za mo guvelesi ve lili' i-dikevo minidoti' tine' molo ani' nene moni ngimuve nene gono do nanike' imine' mili di soto' ahe ningeloni' nenaze. Nemu' nene nenita alizaze. Vise li-ngidilizave lavo vise li-ngidikevo ika' ika' ani'. 16 Gana' ave ne'mo nene ti' lo line': Guvekasi ve, gaza hadeti kina (K100) nemaine' maloti' nene vanu tauseni kina (K1000) gohi ma do soto' okuve. 17 Ne'mine lavo guvelesi ve'mo ti' lo lo-imine': Gelekele' izipe lamine' goloso nane. Gonolo' gizebo lamine' goloso ogane. Gono ngomolo' gizebo lamine' aine' nemu' nene numuno ebe' teni nelo' nene gizebo ve hulo-gedelesuve. 18 Ne'mine lavo a'midoti' ave ne'mo nene ti' lo line': Guvekasi ve, gaza hadeti kina (K100) nemaine' maloti' nene faef hadeti kina (K500) gohi ma do soto' okuve. 19 Ne'mine lavo guvelesi ve'mo ti' lo lo-dine': Gei' nene numuno ebe' faef ne'mido' nene gizebo ve hulo-gedelesuve. 20 Ne'mine lavo gelekele' izipe gohi mali'mo ogo ti' lo line': Guvekasi ve, gaza hadeti kina (K100) nemaine' ma nene gohi do nogimuve. Gaza nene gasava ve mino evene' malite milikani' inite' nene gei' do ti' oga' nane. Ido' ve malite zuho' ani' inite' nene gei' do ti' o mino dolizo naa' nane. Nemu' nene naza gei' goliseka gelo a'mine moni nemaine' ma nene lavolavou' asabu' izo do haleko molokuvoni' nene do nogimuve. 22 Ne'mine lavo guvelesi ve aza ti' lo lo-imine': Gelekele' izipe goloso gaza mene gei' vekati' laine' gamazika ma'mo goni' o-gedeleseive. Gaza nenikumu' ti' lo labe: Gaza gasava ve mino evene' malite milikani' inite' nene gei' do ti' oga' nane. Ido' ve malite zuho' ani' inite' nene gei' do ti' o mino dolizo naa' nane labe. 23 Naza nene gei' laine' ne'mine oga' uve noloni' nene gaza moni'ne nene do vo beni numungu' molo-nedekelinako nanimu' ne'mine amane. Ne'mine anidiniko naza idise mene uvodo' nene polopetisi duvodine. 24 Ne'mine lo-emo guvelesi ve'mo a'mida minavemu' nene ti' lo lo-ngimine': A'mine hadeti kina (K100) do neine' mene ipe' igi vanu tauseni kina (K1,000) do minive nene imilo. 25 Ne'mine lavo ingine nene ti' li lani': Guvekasi ve, tauseni kina (K1,000) nene mo do neine' nenako emamoloinako gohi emelobe lani'. 26 Ne'mine likevo guvelesi ve aza ti' lo lo-ngimine': Naza ti' lo nolo-lingimuve: Inite' ma di nilizave nene gohi ma ngimi a'mingu' ikevo dalisave. Ne'mine ilisani'za inite' ma dami minilizave engita nene ngomo ma di nilizani' nesi nene engitati' ipe' igi di vikevo haza minilisave. 27 Ido' neni' biluva'ne nenikumu' engi' guve'inesi ve lolo' amiline lave ma nene ngele'mizi di igi ve'nelo' mene ngibili gese' ilo.
Izesu' Aza Zelusalemi Numungu' dizo volosa Novivo Evene' Nete Ganine Hizi nGolize Izi Ele'mizi Vani'
(Mataio' 21:1-11; Maleko' 11:1-11; Zohane' 12:12-19)28 Izesu' aza ti' lo lo-ngemo Zelusalemi numuno akala nene do gomu' molo dizo vine'. 29 Mo vo numuno ebe' sita' Betehagesi Betanisi Oliva Golo ve lado' minasida nene omo avito' ogo izipahala zuho sita' ma ngimiselo 30 ti' lo line': Lingine a'mine ningi nizasine' numuno ebeku' volene vi dizi ningilisine' nene dongi ize angale naba evenelitesi a'mido' olihe mito' mini monamani' nene ningilisasize. A'mine nene vakesi di mela alizo. 31 Ido' a'mine nene vi nivakesasivo evenelite lingine nanimu' nivakesasive nilavo ma lingine ti' li lilizo: Gono neivosa Guvelesi ve'mo a'mine ize memu' limiselavo usine' ve li lilizo. 32 Ne'mino ngimiselavo ngimiselive ingine vi a'mine dongi ize nene Izesu' line' malo' e'meti ningasine'. 33 Ningi nivakesasivo a'mine dongi ize ne'mi me'ninge nete ti' li li-ngimani': Dongi ize nene nanimu' nivakesasive. 34 Ne'mine likevo ingine ti' li lasine': Guvelesi ve'mo gono neivo a'mine ize mamu' limiselavo nousive. 35 Ne'mine li Izesu' neida di ikesivo saketi'ine nene apasi a'mine dongi ize ne'mi mehenelo' nene Izesu' minelive li hitikevo a'mido' mito' minine'. 36 Mo mito' mino novivo evene' ingine genegana'ine nene apasi kuluhizi akalo' mili-dika' mili-dika' ani'. 37 Ne'mine navo Izesu' aza Zelusalemi numuno ebe' nene mo do avito' noogo Oliva Gololati' lemo omo minine' akalo' nene vo nohetelivo eze e'meti ave muki' goloso ingine nene api' igi ngolize niizi gono lamine' ato ato' amuzo molo davo ningani' nemu' nene O'moso opo'ni nili geke' geke' li 38 ti' li lani':
Guvetesi ve naba O'moso'mi velemu' anive nene no'noho' geita minivoo.
Okulumoku' minive'mo hongu lo minelone' monovo nene do soto' ogavosa
a'mine veleta Okulumoku' minivemu' nene opo'ni nolune.
39 Ido' evene' muliseuti' Halisaio' ve linge malite Izesu'ni ti' li li-imani': Tisazo, izipaha zuho nene ne'mine li geke' geke' lamilo lo o've lo-ngedo ngelemevo. 40 Ne'mine likevo Izesu' ti' lo line': Naza lamineto' nolo-lingimuve. Idise mene geke' geke' li vise naba nilani' nene ma lamadiniko ado' geheni mevotesi nene geke' geke' li ne'mine ladine.
Izesu' Aza Zelusalemi Ebe' Minine' Nene Ningo Muluno Hukavo Vele Novozo Do'mozine' Gamazi41 Ne'mine ogo Zelusalemi numuno ebeta nene omo avito' noogo a'mine Zelusalemi numuno ebe' nene noningo a'minemu' ive ine'. 42 Ive noogo iveuti' nene ti' lo line' ve: Lingine hongu li minilizani' aka do soto' o-lengedeline' monovo nene alo' gozopotati' gililizanako idisesi nene mo api' igi gililizado' o neiha idisesi nene ha vetido' hite neinako gohi ngeli ma ningamilizani' oganako lengikumu' nene agae lo nogiluve. 43 Ne'mine lo nogiluvoni' nene nanitekumu' ve. O'moso'mo lengi' do lungu' izelesa lengita ani' gamene nene ma ningi gilamani' ne'mo lengita nene gamene ato' ma aloseive. A'mine gameneu' nene biluvalite igi numudine gesi heta nene misubo mili di dizi numuno naba' nabali'mi lavelo' nene di lisihe' igi vilizani' akatine hizi tili-lingidi a'midati' a'midati' biluvalite mo lili gesi ne'mine hize-lingidi galapuso lingimilisave. Ne'mine i-lingidikevo a'mine numuno ebetinesi linginesi nene ingi gese' ilisave. A'mine numudine gizani' geheni nesi nene mo bili tululu li hulikevo a'minguti' geheni sita' nesi nene lobe' igi minamilisasive.
Izesu' Aza Mono' Numuno Nabau' Maketi Milaa' Meni Hizaa' Igi Minave Nene nGimiselo Do Huline'
(Mataio' 21:12-17; Maleko' 11:15-19; Zohane' 2:13-22)45 Neloti' nene mono' numuno nabau' vo dizo a'mingu' inite' maketi mili minave nene ngeleto do nohulo-ngedo 46 ti' lo lo-ngimine': O'moso'mo line' gamazi mono' godolou' ma ti' lo neine' ma neive:
Neni' numu'ne nene evene' dizi nopo'ni li-nimaa' numuno mineleseive.
Ne'mine li gizi nizani' ma neine'za lingine a'mingu' igi mili minaa' nani' inite' ne'mo nene guminelo' vete igi mili minaa' numuno lolo' ogave line'.
47 Ido' a'mine gameneloti' api' ogo mono' numuno nabau' nene gamene gamene evene' mono' apize ngemo minine'. Ne'mino neivo eveneto' medeli mini O'moso inite' lehizi-daa' ave naba nesi lou' gamazi apizi ngimaa' ave nesi ido' eveneliti gizebo ve'ine nesi ingine a'mine Izesu'ni nene bili hililizani' akamu' vise' ani'za 48 evene' nete ei' gamazi've gililisa amuzo mili minani' nenako ne'mo nene Izesu'ni bililizani' aka nene vise' igi ma ningamani' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Revelation of John 7
O'moso'mo Misubo Do Goloso Iline' Gamene Nene Olihe Amivo O'moso'mo Ei' Evenele Ve Lo Noso Molo-ledelingumu' Nene A'mine Gamene Hazavo' Gizebo O Neivo Zohane' Ningine' Nemu' Gizine' Gamazi1 Neloti' ma ninguvoni' nene angelo' seta've seta've misubo lumola lumola oti'mi vi nizavo ninguve. Ingine misubolo' nehe guvo nosolo' nehe za mukito' nehe ne hepe' elo do goloso ogalive li a'mine misubolo' hepe' eleline' hepe' seta've seta've nene di gili' li mini' mini' ani' ve. 2 Ido' gohi ma ninguvoni' nene angelo' gohi mali'mo minevo' minevo' oga' neine' O'moso'mo ei' inite'velo' noso molaa' neine' inite've nene do mino ho' dizaa' idati' nene soto' ogo navo ninguve. Ne'mine ogo a'mine'mo nene a'mine angelo' seta've seta've ado' misubosi guvo nososi di goloso ilizave lo O'moso'mo gele ngimivemu' nene nolo nabauti' vise naba lo 3 ti' lo lo-ngidine' ve: Laza O'mosote'mi gonou' ve'veti golihi'nido' O'moso'mi noso olihe molo-ngede osu' lo-ngedamuningu' lingine nene misubo nehe guvo noso nehe ido' za'nala' nehe neve nene olihe di goloso amilo. 4 Ne'mine lavo O'moso'mi noso mili-ngidani' aleveti naba'ine nene mo li-nimikevo giluvoni' ve. Ado' Isilaele' gipeleti nga'vopilemo' zuho mukikuti' nene evene' vanu hadeti foti fo tauseni (144,000) nene noso mili-ngidani' ve.
5 Ado' Zuda' a'vopilemokuti' nene tuvelu tauseni (12,000) noso mili-ngidi
Ido' Lubeni' a'vopilemokuti' nene tuvelu tauseni (12,000) noso mili-ngidii
Ido' nGadi' a'vopilemokuti' nene tuvelu tauseni (12,000) noso mili-ngidii
6 Ido' Aseli' a'vopilemokuti' nene tuvelu tauseni (12,000) noso mili-ngidii
Ido' Nahatali' a'vopilemokuti' nene tuvelu tauseni (12,000) noso mili-ngidii
Ido' Manase' a'vopilemokuti' nene tuvelu tauseni (12,000) noso mili-ngidii
7 Ido' Simeoni' a'vopilemokuti' nene tuvelu tauseni (12,000) noso mili-ngidii
Ido' Levi' a'vopilemokuti' nene tuvelu tauseni (12,000) noso mili-ngidii
Ido' Isakala' a'vopilemokuti' nene tuvelu tauseni (12,000) noso mili-ngidii
8 Ido' Zebuloni' a'vopilemokuti' nene tuvelu tauseni (12,000) noso mili-ngidii
Ido' Zosehe' a'vopilemokuti' nene tuvelu tauseni (12,000) noso mili-ngidii
Ido' Benizamini' a'vopilemokuti' nene tuvelu tauseni (12,000) noso mili-ngidani' ve.
O'moso'mi Mo'mosita Evene' Vai' Goloso nGelo Gatamoso' I Minani' Nene Mokono' Initekovo' nGili Nizavo Zohane' Ningine' Nemu' Gizebo Ve Engikuti' Mali'mo Lo-imine' Gamazi Gizine' Ve9 Neloti' ma ninguvoni' nene evene' vai' goloso ngelo gatamolonido' i minani' nene ado' misubou' misubouti' evene' zuho ato atokuti' oko'ine ato atokisi no'ine ato atokisi nene a'mine O'moso'mi mo'mosi've ado' sipisipi angale ote minine' velela nene oti mini mokono' initekovo' ngili zavile davile ledi di mini 10 no'ine nabauti' geke' li ti' li lani' ve:
Lukuvo nune' nene mo'mosi'velo' minive O'mosoteli'mosi
sipisipi angale ne'mosi nene lukuvo limikesivo lukuvo nune' ve.
11 Ido' ne'mine likevo angelo' muki' nene O'moso'mi mo'mosi'vesi ido' gizebo vesi ido' ele'vole' igi ve'inesi ha minaa' nani' inite' seta've seta've nesi nene di vodo vodo i-ngidi oti mini a'mine O'moso'mi mo'mosi've'mi velela nene limi go'ine hizi ingi O'moso opo'ni li 12 ti' li lani' ve:
Mo lamine' likeve.
Nemu' nene leli' O'mosote aza amuzo ve mino ido' ele'vole' ogo mino
ido' gala gele nge lo minaa' ive dizo neivo guvele monaa' neingumu' nene
isaa' neve lo do naba o-do opo'ni nolune' nene
mo huko vamo minevo' minevo' ogo minelive. Mo ne'mino miniliho.
13 Ido' a'mido' nene gizebo ve mauti' mali'mo ti' lo longo' o-nidive: Oko'nido' inite' mokonokovo' ngili minave mene zamote nizave. Ido' zaalati' ani' neve. 14 Ne'mine lavo naza ti' lo lo-imuve: Ve nabo, Naza ma gelamuve. Asi gasika nene gele nane' ve. Ne'mine lokuvo ti' lo lo-nimive: A'mine aleve meve nene goboni mili-ngidi nizavo a'mine geni ato ato' soto' ine' gameneu' ele'vole' igi geni gihi mini lukuvo nave ma nene nizave. Engi' genegana'ine nene sipisipi angale'mi vanisedunu' noso' izisa di guluvi' li di mokono' ilani' ve. 15 Nemu' nene
O'moso'mi mo'mosi've'mi velela mini
gamene gamene go' liha liti'muso iziha kekeize lo neine' numu'veu' nene
eze gono've di-di nizavo
mo'mosi'velo' minive aza engikisi maka' mino alete molo-ngedaa' oloseive.
16 Ne'mine ogavo ingine noso' nite' nehe haza noso nehe
nevo'mine inite' nene gohi ma vise' ami ga'nasi hilamilisave.
Ido' ho' ne'mosi nene oko'nido' olo' lo ma do goloso o-ngedamoloseive
17 Nene naniteli'mo ve:
Sipisipi angale O'moso'mi mo'mosi'veu' minive ne'mo nene gizebo o-ngedo mino
minevo' minevo' ogo minaa' neine' noso hinipinita nene ngele'mizo vaa' oloseive.
Ne'mino neivosa O'moso'mo nene ve'ine novozo lemali' lemali' lo-ngedo mineleseive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


John 7
Izesu' Akunolomote Zuholite Zelusalemi Numuda Noso' Nite' Nalizada Vo Evene' Ve'nido' Nene Monovoka Do Soto' Ogo nGelebizezo Li-dikevo Ne'mine Oloni' Gamene Olihe Ve Lo Zelusalemi Numuda Haleko Vine'1 Neloti' nene Zuda ve nete Izesu'ni bililisa vise' i'mi vi nizani' nenako nemu' aza Zudaia misubou' nene monelesa gelamo nGalilaia misubou' nene mone mone ogo minine' ve. 2 Ne'mino neivo Zuda velite azibe mili ingi mini holise' mini noso' nite' naa' ani' gamene nene avito' ogavo 3 Izesu' akunolomote zuho nete ti' li li-dani': Evene' ma aza guve'ne monelive lo gelelive ne'mo inite' ogo molo iline' nene halekovo' ogo molo osa'mive. Ido' gaza nene atoli'mine suno oga' naine' nenako evene' mukiliti ve'nido' nene vo ne'mine ogo ngelebizelinge. Ebe' mene hulo izipaha a'mida nizani' nete nene gaza oga' naine' inite' ningilizangumu' nene Zudaia misubou' nene vozo. 5 Ido' ne'mine li akunolomote li-dani' nene inginesi eikumu' gili ele'vole' amani' nenako ne'mo nene ne'mine li-dani' ve. 6 Ne'mine li-dikevo Izesu' aza a'mido' nene ti' lo line' ve: Naza vo evene' mukiliti ve'nido' neze monovo do soto' ogo ngelebizeloni' gamene'ne nene olihe alitamive. Alitamiha lengita nene ne'mino nomive. Gopo gamenelo' nesi ne'mida nene lingine ha vaakovo' ilisave. 7 Me misubou' mono' gili lamine' amani' aleve nete nene lengikumu' nene gosele' igi gili goloso i-lingidamilisanako a'mida nene ha vilisaha naza nene a'mine mono' gili lamine' amani' aleve nene monovo goloso daa' nave lo lo soto' oga' nouvoni' nenako nemu' nene ingine nenikumu' gosele' igi gili goloso i-nidaa' nave. 8 Nemu' lengi' nene a'mine noso' nite' nalizada nene ha dizi vilo. Naza a'mine ebe' nabala monovo'ne do soto' oloni' gamene'ne nene olihe amine' nenako nemu' nene a'mine noso' nite' nalizada nene idise dizo vamolosuve. 9 A'mine gamazi nene lo-ngemosa a'mine nGalilaia misubouko nene gohi imine' molo minine' ve.
10 Ido' akunolomote ingine Zelusalemi numuda a'mine noso' nite' nalizada nene dizi vikevo Izesu' azasi nene a'mida dizo vine' ve. Vine'za evene' ve'nido' soto' ogo vamo halekosa vine' ve. 11 Nemu' nene a'mine noso' nite' nada nene Zuda ve naba ingine nene a'mine ve nene zala neve li vise' igi minani'. 12 Ido' evene' vai' di gese' igi minanguti' muki' ne'minete nene Izesu'nimu' nununga' ti' li li minani': Aza nene evene' lamine' neive li evene' linge nete nilavo ma nete nene evene' muki' go'ine izo do goloso neive li lani' ve. 13 Ne neiha Zuda ve nabamu' nene golise gilani' nenako Izesu'nimu' nene gamazi evene' gililizado' li soto' igi evene' hamolitesi ma lamani' ve.
A'mine Noso' Nite' Nada Izesu' Gamazi Apize Nongimivo Evene' Malite Aza Do Lu' Izelive Lo O'moso'mo Imiselelesa Live Ma Nene Nolihe Li Gilani' Gamazi14 Ido' a'mine noso' nite' nene ni'mi vi di goholo naavo Izesu' nene mono' numuno nabau' dizo evene' nene apize ngemo minine' ve. 15 Ne'mino neivo Zuda ve naba ingine ningi aizo li ti' li lani': Ve me ve nene mono' gamazi ne'mine liline' votigilelo' vivo sukulu ma lamine' maha gamazi ne'mine noline' nene nadosa nolive li lani'. 16 Ne'mine likevo a'mido' aza ti' lo line': Naza gamazi mene apize nolingimuvoni' nene na'nise'ne ga'neuti' gelo apize lengemamuve. Asi nimiselive eitati' nene do minosa apizo nolo-lingimuve. 17 Nemu' nene ve ma ingine nimiselive O'moso'mi lulolo' di mili gono've ma di-dilisa gili nilizani' nene naza gamazi apize lengemaa' nouvoni' nene mo O'mosolati' nolihe ido' na'nise'ne ga'neti' gelo noluhe ne'mi monovo nene ningi vevesilisave. 18 Ido' ve ma ingine engi' ga'ninguti' gili gamazi apizi ngimaa' nave nene engi' guve'ine vilingumukovo' nene gili minisa gamazi apizi ngimaa' nave. Ne'mine iga' nani'za ve ma ingine ve mali'mo ngimiselavo igi gamazi apizi ngimaa' nangu' nene a'mine ngimiselive ne'mi guvele vilingumukovo' ve li gono dalizani' nene mo evene' gihile lamine' monovo goloso engita nomine' alevetevo' ne'mine ilisave. 19 Ne neiha O'moso'mi lou' gamazi nene Mose' mo do soto' o-lengemavo di nizani'za a'mine lou' gamazi nene lingine mukito' avuto' iga' nave. Lingine neni' nibililisa gili nizani' nene nanimu' nave. 20 Ne'mine lavo a'mida minave muki' ingine ti' li li-imani': Laza ma gebelelesa gelamuniko sikalahu' golosoli'mo do dudu lo-gedavo negi gamazi nolabe. 21 Ne'mine likevo Izesu' ti' lo lo-ngimine': Naza evene' do lamine' o-do holiseku' gono hamo' duvoni' ne'mo nene lengi' muki' okodido' do molavo upuho' ikeve. 22 Lengi' gipetineti oko'nido' nene O'moso'mi noso mili-ngidilizave lo Mose' lo-lingimine' ve (Ee, Mose' lo-lingimine'za asi've ne'mo a'mine monovo nene gana' do soto' ine' nevoba asi avotingidati' aka'mine soto' ine' ve). Nemu' nene lingine gipetineti oko'nido' O'moso'mi noso mili-ngidaa' gamene nene gono damaa' ve lani' holiseku' alitelinekisi nene holise' gamene ma ne neive lami ha gono di O'moso'mi noso mili-ngidaa' nave. 23 Ido' lingine Mose' Lou' gamazi nene avuto' ogalone li ne'mine igi gipetine O'moso'mi evenele minilizangumu' di lamine' i-ngidi holisekukisi oko'nido' O'moso'mi noso mili-ngidaa' nani' nenako naza holiseku' evene' ma do lamine' gehepeve o-duvongumu' nene lingizebolo' nanimu' nomolave. 24 Lingine evene' maliti monovo'inemu' ize' mili lili ma nene gopo lite' li lami asi monovo ningi hehe likisavo' nene ize' mili lilo.
25 Ne'mine lavo Zelusalemi aleve linge nene ti' li li minani': Me ve nene leli' ve nabalite bililisa gilave ma nene neive. Olo. 26 Ne neiha aza mela nene golise gelamo mono' lovo kiselevo' ogo nolo-limivo ingine a'minemu' nene ma lamave. Ido' o've li-damani' nene ingine a'mine ve nene mo lamine' O'moso'mo do lu' izelive lo imiselelesa live ma nene noloseive li gilisa lamani' nolihe. 27 Ne neine'za a'mine ani' numuno ebe've nene laza mo vaito' ningo gele noba a'mine O'moso'mo do lu' izelive lo imiselelesa live ogo soto' iline' nene aza nelati' ani' ve li ma ningi gilamilisave li nizani' nenako a'mine ve nene O'moso'mo imiselelesa live ngelo minelihe. 28 Ne'mine likevo nemu' nene Izesu' mono' numuno nabau' mono' apize ngemo miningu' nene pigi izo ti' lo line': Lingine gilavo neni' nene ningi nizave nouve. Ido' numu'ne ebe'ne nesi nene mo ningi nizaha neni' nene na'nise'ne ga'ne gelo lu'nelo' do molo amuve. Ve mali'mo nimiselive luvoni' nene ladanga lamuve. A'mine nimiselive nene nomine' nevoba mo lamineto' neive. Lingine ei' nene ningi gilamani'za 29 neni' nene ezelati' uvoni' nenako neni' nene mo ninge nouve neive. Ee, a'mine ninge nouve ne'mo nene nimiseline' ve line'. 30 Ne'mine lingumu' nene goni' o-deloningumu' analo' dalone li ne'mine ilisa ani'za ne'mine i-dilizave lo O'moso'mo molo-dine' gamene nene olihe amine' nenako ne'mo nene ne'mine i-damani' ve. 31 Ido' a'mida evene' vai' mulise mili minanguti' muki' nene Izesu'nimu' ti' li li minani': O'moso'mo do lu' izelesa imiselelesa live ne'mo nene atoli'mine suno vai' goloso do soto' ivo monovolo soto' oloseive li laa' nanako me ve ne'mo ato' suno vai' do soto' ine' nene ve gohi ma ogo ato' suno vai' ivile' ogo ngelo damoloseinako me ve nene mo a'mine O'moso'mo do lu' izelesa imiselelesa live ma nene neive li li minani'.
Izesu'ni Dalisa Navo Lo-ngimine' Gamazi32 Evene' muki' nete Izesu'nimu' ne'mine li engiku' li volelo' melo' igi nizavo Halisaio' mono' laa' ave naba nete gili inginesi ido' eveneto' medeli mini O'moso inite' lehizi-daa' ave nabasi maka' mini engito' gono daa' ani' pilisi ve linge nene Izesu'ni dalizave li ngimiselani'. 33 Ne'mine angumu' nene Izesu' ti' lo line': Naza lengikisi mineloni' nene ha gamene li'nibevo' minosa neloti' nene nimiselive neida volosuve. 34 Lingine nene nenikumu' hize ele' o-ledelive li vise' ilizaha oko'nelo' nene mo ngeli ma ningamilisave. Ido' a'mine vo mineloda nesi nene lingine ngeli ma vamilisave. 35 Ne'mine lavo Zuda ve naba nete engiku' ti' li lani': Ve me ve nene laza ngelo ma ningamolonida volosuve noline' nene zala volosamu' nolive. Aza nene heta ato' vetida Zuda ve vi ingi monavela nene vo a'mine heta ato' vesi maka' gamazi apize ngemelesamu' nene ngelo ma lamoloseiha aza nene zala volosa nolivoo. 36 Aza nene nenikumu' vise' ilizani' nene ngeli ningamilisave ido' vo mineloda nesi nene ngeli ma vamilisave noline' nene nadive losa nolive li gopo ga'ine gili minani' ve.
Izesu' Aza Nenikumu' Gili Ele'vole' I Minilizaveti Lu'ninguti' Nene Minevo' Minevoli'mi Izeleho Minine' Noso Nene Vai' Lemovo' mineleseive Lingumu' Evene' Hizi Ho'li Minani' Gamazi37 Azibe mili ingi mini holise' mini noso' nite' naa' ani' gamene osu' line' gameneu' nene gamene naba minaa' neine' nenako a'mine gamenelo' nene Izesu' aza ote mino gamazi naba ogo aneza gamazi gidini ma ti' lo line': Ve ma ingine nosomu' ngiselive nene nenita igi a'mine noso nene nalizave. 38 Ee, mono' godolou' ti' li gizi nizani' ma'mino soto' oloseive: Ve ma nenikumu' gili ele'vole' igi minilizave nene lu'ninguti' minevo' minevoli'mi izeleho minine' noso nene vai' lemovo' mineleseive. 39 Ido' Izesu' ne'mine line' nene ezemu' gili ele'vole' igi minilizave nete O'moso'mi Sikalahu' nene alinge' dalizani' nenako a'minemu' nene line' ve. Ido' alinge' dalizave luvoni' nene nemu' luvoni' ve: Izesu' a'mine gamazi line' gamenela nene Okulumoku' mo'mosi've nabala nene olihe dizo vamine' nenako ne'mo nene a'mine Sikalahu' nene olihe imiselamivo amine' ve.
40 Ne'mine line' nene evene' muki' nete gilisa linge ma nete ti' li li minani' ve: Mo lamineto' me ve nene polohete ma aloseive lo Mose' live ma nene neive. 41 Ne'mine lika' lika' navo linge ma nete nene ti' li li minani' ve: Me ve nene O'moso'mo do lu' izelesa imiselelesa live ma ne neive. Ne'mine lani'za linge ma nete nene ti' li lani' ve: Mono' godolou' nene ti' li gizi nizani' ma neive. Olo: O'moso'mo do lu' izelive lo imiselelesa live neve nene Davidi' numuno ebe've Betelehemi neu' ei' Davidi' a'vopilemo' zuhouti' soto' oloseive. Ne'mine li gizi nizani' nenako a'mine nGalilaia misubouti' ve me ve nene ngelo O'moso'mo do lu' izelive lo imiselelesa live minamoloseive. Olo. 43 Ne'mine li evene' linge ma O'moso'mo do lu' izelive lo imiselelesa live ve lavo linge ma o've ei' nomive lavo evene' muki' nene hizi ho'li minani' ve. 44 Ne'mine navo evene' linge ma nete di gonito' i-dilisa gilani'za evene' hamolitesi oko'nolo' ma damani' ve.
Pilisi Ve Izesu'ni Dami Haza Angumu' Zuda Ve Naba Nete nGelemi Izesu'nimu' Gili Ele'vole' Amiliza Gamazi Lani' Gamazi45 A'mine gomu' ngimiselani' pilisi ve ingine tine' mili Halisaio' ve nabasi ido' eveneto' medeli mini O'moso inite' lehizi-daa' ave nabasi nizada Izesu'ni di ami haza ikevo ti' li longo' i-ngidani': Izesu'ni nene nanimu' analo' di di amave. 46 Ne'mine likevo pilisi ve nete ti' li li-ngimani': Vekizo, evene' hamolitesi a'mine ve ne'mo gamazi line' ne'mini mo lisa'mani' nenako ei' nene ngelo damolone' ogavo damune. 47 Ne'mine likevo Halisaio' ve ingine ti' li longo' i-ngidani': Lengi' nene gotine izamilinako lengikisi gotine izo live. Olo. 48 Leli' evene' nabatine minuninguti' mene hamolitesi eito' gili ele'vole' ani' ma ningikehe. O've. Halisaio' ve netesi nene ma gili ele'vole' amave. 49 Ne'mine ani'za evene' muki' mete nene Mose' lou' gamazi've nene gili lamine' amani' nenako ne'mo nene eikumu' gili ele'vole' ani' ve. Engi' nene O'moso'mo usi' ize-ngede neive. 50 Ne'mine likevo Izesu' neida gomu' ma vive Nikodemo' ei' nene engi' muliseti' minive nenako aza ti' lo longo' o-ngidine' ve: 51 Ve ma olihe goni' o-do inite' inekumu' gele hehe lamosa ve goloso ve ha gopo lolone' nene leli' lou' gamazite nene avuto' amolobe. Olo. 52 Ne'mine lavo a'mido' ti' li li-imani': Gazasi nene a'mine ve'mi zuho nGalilaia ve nolosane. Olo. nGalilaia misubouti' nene polohete ma soto' ilizave li mono' godolou' nene ma gizamani' nenaze. Gei' nene mono' godolou' a'minemu' luhuvo ma gizi nizahe vise' ogo ningo do soto' ozo.
Izesu' Ganala Daline' Gamazi Lilihe Li Vene' Ma Lihime Dani' Nene Izesuda Ele'mizi Igi Longo' Ma I-dikevo Otohato Gamazi Lo-ngemavo nGovozo Hili Vihaha Ani' Gamazi[ 53 Evene' muki' numu'nida vani'] ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
ESVthroneDavidIsa-Rev
KJVWHNUJohn 1
© Tyndale House, Cambridge, UK - 2018


Romans 4
Gomu' Abalahamu'ni O'moso'mo Ve Lisihe' Ve Lo-dine' Monovo've Malo' Nene Ningo Geleloningumu' Paulo' Line' Gamazi1 Nemu' nene laza leli' Zuda veti zuho do soto' ive avoteho Abalahamu'nida soto' ine' inite' mamu' nene laza a'mido' do molosa lo gele ha gele ogo gelelone. 2 Abalahamu' nene aza monovo laminekovo' ogo molo minidoti' O'moso'mo ve lisihe' ve lo-didiniko aza nene ei' oko'no do dizelido' lisihe' o minidine'za O'moso'mi velelo' nene aza ne'mino ma minamidine. 3 A'minemu' nene mono' godolou' nene nadive li gizi nizani' neve. Mene gililo:
Abalahamu' aza O'mosomu' gele ele'vole' o minavo
aza nene ve lisihe' ve lo-dine' ve.
4 Ve mali'mo ve malo' gono davo a'mine ve meni emeline' nene haza gidini noimuve lo gelosa emelivoba asi nenito' gono nodavo dina' neine' nene golo nohizuve lo gele minosa meni nene emeleseive. 5 Ido' a'mine'mine ogo laza ogo molo olone' ne'mo O'mosolo' gono nodune' gilivo mino monovo lamine' gehepevelokovo' e'metunidiniko O'moso'mo a'mido' golo hizo meni ne'mine lemo ve lisihe' ve lo-lididine'za mo ne'mino nomive. Nemu' nene ve ma laza a'mine ogo molo olone' initetoti' nene menite ne'mine ve lisihe' ve lo-ledelido' nomive lo gelosa ido' O'moso aza nene lihime'inesi vemukisi ve lisihe' ve lo-ngedaa' ive ve lo laza ogo molo olone' initeto' nene gele medelamo ezemu' haza gele ele'vole' olone' nene aza ezemu' gele ele'vole' oloningumukovo' nene ve lisihe' ve lo-ledeleseive. 6 Ido' neni' luvoni' ne'mino Davidi' aza O'moso'mo evene' igi mili minani' monovomu' nene gele hulo ve lisihe' ve lo-ngedelive nene ngolize izilizado' lisihe' i nizave lo ti' lo line' ve:
7 Ve ma lou' gamazi've avuto' angumu' nene
O'moso'mo gele hulo lihime'ine hulo-ngedelive nene
ngolize izilizado' lisihe' i nizave.
8 Ee, ve ma lihime'ine O'moso'mo do-ngede minamilive nene
ngolize izilizado' lisihe' i nizave.
9 Lingine gilavo a'mine ne'mino lolize izelonido' lisihe' oga' monovo mene O'moso'mi noso okodela mulunive Zuda velavo' soto' oga' neine' nehe ido' O'moso'mi noso oko'nida milisa'mave Zuda ve minamavelasi soto' oga' neine' neve. Nemu' nene lo gele ha gele olonge. Gililo. Laza ti' lo laa' none: Abalahamu' O'mosomu' gele ele'vole' ine' ne'mo O'moso ezemu' ve lisihe' ve lo-dine' ve. Nemu' nene a'mine luvoni' monovo nene O'moso'mi noso oko'nida milisa'mavelasi soto' oga' neive lo ningo gele none. Nanitekumu' ve. 10 O'moso'mo lihime'vemu' gele hulo Abalahamu'ni ve lisihe' ve lo-dine' monovomu' nene gohi gelosa gelelone. Abalahamu' oko'nola O'moso'mi noso molosa neivo O'moso'mo ve lisihe' ve lo-dine' nehe olihe O'moso'mi noso oko'nola molamivosa lo-dine' neve. O'moso'mo ve lisihe' ve lo-dine' nene oko'nola O'moso'mi noso neivosa nevoba asi olihe nomivosa ve lisihe' ve lo-dine' ve. 11 Ne'mine ogo Abalahamu' oko'nola O'moso'mi noso nomine' mino O'mosomu' gele ele'vole' ogo minine' nemu' nene O'moso'mo ve lisihe' ve lo-dine' nene do soto' olosa a'mine noso nene ei' oko'nolo' nene molani' ve. Ne'mine ine' nenako Abalahamu' aza O'moso'mi noso oko'nida nomine' minisa O'mosomu' gili ele'vole' ilizadoti' nene O'moso'mo ve lisihe' ve lo-ngedeliveti me'nibo lolo' ine' ve. 12 Ne'mino engi' me'nibo lolo' ogo minine' nene laza O'moso'mi noso okodela mulunive linge maliti meteho nesi neive. Ado' laza nene avoteho Abalahamu' O'moso'mi noso oko'nola nomivo mino gele ele'vole' ogo minine' monovo'velo' e'meto mino O'moso'mi nosovo' nene okodela mulunivoba asi gele ele'volekisi o noniveti meteho nesi nene neive.
O'moso'mo Lemelove Lo Lo Huko Salani Molo-lidine' Inite' Dalone' Nene Louto' E'metelonidoti' Dalonivoba Asi O'mosomu' Gele Ele'vole' Olonidotikovo' Nene Dalosune Lo Paulo' Line' Gamazi13 Ido' naza ne'mine noluvoni' nene memu' luve: O'moso'mo Abalahamu'ni misubo muki' nene ei' a'vopilemokisi salani molo-lengedekuve lo lo huko-dine' nene lou' gamazi gomukuti' ma minido' e'meto miningumu' nevoba asi O'mosomu' gele ele'vole' ogo miningumu' nene O'moso'mo ve lisihe' ve lo-dine' nenako nemu' nene a'mine salani gamazi lo huko-dine' ve. 14 Ee, lou' gamazilo' e'metelonidoti' nene a'mine salani inite' nene ma dunidiniko O'mosomu' gele ele'vole' oga' monovo nesi ido' a'mine O'moso'mo Abalahamu'ni lo huko-dine' gamazi nesi nene vi haza nite' lolo' asidine. 15 Naniteli'mo ve. Lou' gamazilo' e'metaa' ne'mo nene O'moso'mo izebolo' molavo lihime lemeli akalo' lele'mize molaa' neive. Ne neiha lou' gamazi ma minamilidokovo' nene lou' gamazi avuto' olone' aka ma minamoloseive. 16 Nemu' nene a'mine salani inite' dalone' nene mo O'mosomu' gele ele'vole' olonidotikovo' nene haza gidini doso' o neive. Ee, a'mine lo huko-lidine' inite' nene O'moso'mo haza nasahili' o-lididi'movo' nene Abalahamu' a'vopilemo' zuho muki' ado' Mose' lou' gamazi'mi gesi mingu' nonivesi ido' a'mingu' minami Abalahamu' aza O'mosomu' gele ele'vole' idi'mine igi gili ele'vole' ilizavesi nene laza mukito' dalonido' lisihe' o minelive losa lehize-lidine' nenako gele ele'vole' olonidotikovo' nene haza gidini doso' o neive. Abalahamu' nene a'mine ne'mino dalonive mukiliti meteho nene neive. 17 Ne'mino meteho minine' nene a'minemu' O'moso'mo line' gamazi mono' godolou' ti' li gizi nizani' ma neive:
Naza nene evene' zuho ato ato' mukiliti avo'nibo mineline lo
gele'mize molokuve.
Ee, O'moso'mi velelo' nene a'mine lo huko line' gamazi nene mo ele'vole' o neive. Ido' O'moso aza nene hilavemu' gohi ve'ine gizilizave lo hilanguti' nene gohi do ote-ngedaa' ive mino ido' olihe soto' amani' inite' nene mo soto' ani' gilivosa a'minemu' nene ha lo soto' oga' ive nesi neive. 18 Ido' Abalahamu' nene O'moso'mo lo huko-dine' inite' soto' o-deline' aka nene nomine'za aza nene a'mine inite' soto' iline' aka nene mo ninge minine' gelavo mino aza nene O'moso'mo ga'vopilemo' nene ne'mini muki' soto' ilisave lo lo-nimido' nene gihile izavo evene' zuho ato ato' mukiliti avo'nibo ha lolo' olosuve lo gele ele'vole' ogo minine' ve. 19 Ido' ne'mino gele ele'vole' ogo minine' nene aza kilisimasi've vanu hadeti (100) ne'minesi mino oko'no've nene gilisupo molangumu' nesi nene ha gele mino ido' Sala' aza nesi nene eleni molavo izipe gedeline' gamene nene osu' lavo minine' neemukisi nene mo ha gele minine'za gele ele'vole' ogo minine' nene matamine'. 20 A'mine ne'mino O'moso'mo lo-dine' nemu' nene gele hepe' lizo gala seta' gelamine'za gele ele'vole' ine' ne'mo amuzo molo minavosa O'moso nene opo'ni laa' ine' ve. 21 Ido' a'mine gamazi lo huko-nidive O'moso ne'mo a'mine gamazi nene do gihile izelido' mo lisihe' o neine' nenako ha do gihile izeleseive lo gele mu'musi' gehepeve ogo minine' ve. 22 Ne'mine ogo minine' nenako a'neemu' nene O'moso'mo ve lisihe' ve lo-dine' ve. 23 Ido' O'moso'mo ne'mino ve lisihe' ve lo-dine' mono' godolou' gizi nizani' nene eikumukovo' neive li gililizave lisa gizi nizani' nevoba 24 asi Guvetesi ve Izesu' Kilisito' hilinguti' do ote-dive O'mosomu' gele ele'vole' ogo minunivo O'moso'mo ve lisihe' ve lo-ledelive lelikumukisi nene gizi nizani' ma neive. 25 A'mine Guvetesi ve Izesu'ni nene leli' lihimetemu' medelo helelive lo O'moso'mo eveneliti a'ningu' molavo helavosa leli' nene ve lisihe' ve lo-ledeline' aka velo hilinguti' nene gohi do ote-dine' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Luke 13
Lu'ine Di Velepe' Izamilizave Muki' Nene Vi Tolovo Ilisave Lo Line' Gamazi1 Ido' Izesu' a'mine gamazi lo osu' lo nolo-ngimivo nGalilaia ve malite ize ngibili O'moso lehizi-di nizavo Pilato' lavo a'mine ve nene ngibili hilave li a'mine gamenelo' gehepeve nene evene' ma igi heteli Izesu'ni vetete' igi li-imani'. 2 Ne'mine li li-imikevo ingine lado' ti' lo lo-ngimine': Ido' nemu' lingine gilani' a'mine nGalilaia ve ngebelavo hilave nene nGalilaia ve linge muki' nene ngivile' igi lihime nabalo' daa' ave minadi'mo nene mulumo gili hilani' noloseive lisa nigilahe. 3 O'ove. Mo ne'mino nomive losa ti' lo lamineto' nolo-lingimuve. Lingine lutine ma di velepe' izamilizani' nene linginesi a'mine'mine igi vi tolovo ilisave. 4 Ido' Siloamu numuno ebekuti' numuno ha'na gizi di dizi vani' numunoli'mo ngutoko lemo evene' eitini (18) ngibilive nete Zelusalemi numuno ebeku' minani' aleve nene ngivile' igi monovo goloso naba daa' ani' noloseive li nigilahe. 5 O'ove. Mo ne'mino nomive losa ti' lo lamineto' nolo-lingimuve: Lingine lutine ma di velepe' izamilizani' nene linginesi a'mine'mine igi vi tolovo ilisave.
Lute Do Velepe' Izo Mono' Gihile've Do Soto' Amunivo O'moso'mo Lebelalive Lo Zuda Ve Lu'ine Di Velepe' Izamangumu' Izesu' Aneza Gamazi Line'6 Ne'mine lo aneza gamazi ma ti' lo lo-ngimine': Ve mali'mo vaini nala' zuho' oga' ine' mi'veu' gohuno za ma zuho' okingu' nene aza alinge' ogo gihile izihe izamihe lo elelesa vise' ine'za ma izamivo 7 mido' gizebo ve nene ti' lo lo-imine': Ningezo. Gohuno za mene ningeka' ningeka' uvoni' kilisimasi setohamo nene gihile've izine' ma ningamuze. Misubo ngilisi hazamu' no minalize. Bele hulozo lo-dine'. 8 Ne'mine lavo mido' gizebo ve aza ti' lo lo-imine': Ve nabo, idise kilisimasi nene ha minelive. Naza nene a'mine gohuno za ne'mi monovouko nene omo' do guno ogo gono dosa za nene lamine' dizo gihile izelingumu' bulumaka' ise ne'mine molalove. 9 Ne'mine okuvo ma kilisimasiu' nene gihile lamine' izelihe ningelone. Ido' lamine' ogo gihile ma izamiline' nene belo huko do hulolosane lo line'.
Holise' Gameneu' Izesu' Vene' Ma Do Lamine' O-davo A'minemu' Ningi Likevo Izesu' A'minemu' Lo nGolo' Lo Lo-ngemo nGovozo Gani Lo-ngidine'10 Holise' gameneu' nene Izesu' aza mono' numuno mau' mono' apize ngemo minine'. 11 Lo-ngemo neivo a'mingu' vene' ma minine' nene sikalahu' golosoli'mo kilisimasi eitini (18) ne'mine vene' ne'mi lulou' mino mehene do hilingize-divo mehene hili-ngize vine' mino ote pehe lamiline' o vine' minine'. 12 Neivo Izesu' aza ningo asi lo-do ti' lo lo-imine': Vene' gaza gize do nane' inite' nene mo do mate-gedekuve. 13 Ne'mine nolo vene' ne'mi oko'nolo' ana hitavo a'mido' lite' lo mehene hilingize minine' nene lisihe' ine'. Ne'mine ogavo vene' aza api' ogo O'moso opo'ni lo'mo vo minine'. 14 Ne'mine neivo mono' numudo' gizebo ve naba ne'mo holiseku' vene' do lamine' o-dine' nemu' nene mulunou' goloso gelo evene' ti' lo lo-ngimine': Lingine inite' gizi dani' do lamine' o-lengedelingumu' ve li ma nene holise' gameneu' nene ami asi gono gameneu' gamene sigisi (6) neine' neukovo' nene alizave. 15 Ne'mine lo lavo a'mido' Guvelesi ve'mo ti' lo lo-imine': Lingine evene' lisihe' lamine' gili monii lutingu' monovo goloso di haleki minaa' ave mene lengi' hamo hamo' dongi izetine nehe bulumaka' izetine nehe nene noso nalizangumu' ve li ize numunguti' nene holiseku' vi kuluhizi di vamaa' nani' nehe. Ne'mine iga' nani' nene a'minesi ne gono ve. 16 Nemu' nene vene' Abalahamu' a'vopilemo' mene Satani'mo do goloso o-davo mino kilisimasi eitini (18) ivile' ine' nenako naza holise' gameneu' a'mine gize dani' inite' do lamine' o-deloni' nene edamilihe. 17 Ne'mine lo lavo eze biluva' gidini i-di minave muki' nene ngovozo hilani'. Ne'mine navo evene' muki' ingine nene atoli'mine suno lamine' do soto' ine' vai' nemu' nene ngolize naba goloso izani'.
O'moso'mo Evene'velo' Gizebo Iline' Nene Vo Naba Ilingumu' Izesu' Aza Sakave' Naba'mine Ma Minadi'mi Zuholo' Lo Molo Aneza Gamazi Lo-ngimine' Gamazi
(Mataio' 13:31-32; Maleko' 4:30-32)18 Ido' neloti' gohi ma ti' lo line': O'moso'mo evene'velo' gizebo iline' aka've nene nadi' ogo neive lolove. Ido' naniteto' lo molo lokuvo vo dalive. 19 A'mine O'moso'mi gizebo nene naba'mine sakave' zuho ne'minosa ne neive. A'mine nene ngomo ha nite' gehepeve neiha ve mali'mo do vo mi'veu' zuho' ogavo dizo za ne'mine lolo' ogavo nama nete a'mine'mi a'navau' nene numuno gizi ingaa' nave.
O'moso'mo Eveneleliti Luteu' Ei' Gizebo Iline' Nene Vo Naba Ilingumu' Izesu' Aza Beleti Do Lulu Izaa' Ine' Inite' Zisitilo' Lo Molo Aneza Gamazi Lo-ngimine' Gamazi
(Mataio' 13:33)20 Ido' aneza gamazi gohi ma ti' lo line': O'moso'mo ei' gizebo o-ngedeline' alevetingu' gono daa' neine' nene naniteto' lo molo lokuvo vo dalive. 21 Beleti do lulu izaa' neine' inite' zisiti ne'mine nene neive. Vene' mali'mo beleti lolo' olosa palauva' beki ngomo sitohamo nene do nososi do gopo ogo a'mingu' zisiti ngomosi do gopo ogavo ne'mo beleti nene lulu izo naba ine'.
Gateni nGomou' Vo Holaakumu' Gamazi Izesu' Line'
(Mataio' 7:13-14, 22-23)22 Izesu' aza Zelusalemila volosa aka vida numuno ebe' ngomo nabaku' nene gamazi apize ngeme ngeme' o'mo vine'. 23 Ne'mine o'mo novivo ve mali'mo ti' lo longo' o-do line': Guvekasi ve, O'moso'mo evene' do ngu' izelive nene ngomosi' nizahe. Lavo Izesu' ti' lo lo-ngimine': 24 Lingine gateni ngomou' nene dizili ma dizilisa ele'vole' goloso ilo. Nanitekumu' ve. Naza ti' lo nolo-lingimuve: Evene' muki' nete a'mine gateni ngomou' nene dizelone li dizilisa ilizani'za ngeli ma dizamilisave. 25 Ne'mine igi nizavo numuno meleho naza oto akahe nene gize gili' lokuvo lingine heta oti mini vise li ti' li lilisave: Gaza Guvekasi ve make, akahe si'ze-ledevo. Likevo naza ti' lo lolosuve: Lingine nene zaa' ve nizahe. Ningo gele-lengedamuve. 26 Ne'mine lavo lingine ti' li li-nimilisave: Gezesi maka' mino noso' nite' naa' une' ma ve. Ido' gaza numudela aka vida nene gamazi apize leme' leme' oga' aine' ma ve. 27 Ne'mine li li-nimilizani'za naza ti' lo lo-lengemelesuve: Lingine zaa' ve nizahe ma gelamuve. Lingine goloso initetokovo' monaa' ave lingine nene mo vi haha ilo lolosuve. 28 Ne'mine lo lingine hulo heta o-lengedekuvo mini ningilizani' nene Abalahamu' ve Isaka' ve Zakobo' ve ido' polohete muki' nesi nene O'moso'mi gizebou' vi nizavo ningi nemu' vetine ingihi langolo' igi mini ive nama igi mulumo alumo gili minilisave. 29 Lingine ne'mine navo O'moso'mo gizebo ine' ebeku' nene ato' aleve ho' dizaa' idati' ido' lemaa' idati' ido' eza gahevelati' ido' ema gahevelati' nene igi mo'mosi'ine di ngolize izi noso' nite' ni minilisave. 30 Lingine gililo. Idise mene limi nilizani' aleveuti' linge ma alinge' dizi minilisave. Ido' idise mene dizi nilizani' aleveuti' linge ma nene alinge' limi minilisave.
Izesu' Zelusalemi Alevemu' Muluno Hukavo Ive Ine'
(Mataio' 23:37-39)31 A'mine gamenelo' nene Halisaio' evene' linge ma igi Izesu'ni ti' li li-imani': Guvelesi ve Helode' aza nene gebele helelesa nolize. Me ebe' nene hulo vozo. 32 Ne'mine likevo aza ti' lo lo-ngimine': Lingine a'mine lovo gulo gele vive nene ti' li li-imilo: Gaza gelezo. Naza nene geikumu' golise gelamo idisesi aizekisi nene sikalahu' goloso ngimiselo mino evene' inite' gizi dani' nene do lamine' o-ngedo mino okozo' nene gono'ne do pelelesuve. 33 Ne'mine o neine'za polohete ngibili hilaa' nani' ebe' nene Zelusalemi ebe' neevo' neine' nenako polohete ma ebe' atota bili hililizani' nene mo edamiline' nenako nemu' nene a'mine Zelusalemi numuda nene idisesi aizekisi ido' okozokisi nene vo'mo vo'mo voloni' o neive. 34 Agae, Zelusalemi alevekizo, lingine polohete ngibili hilii ido' O'moso'mo lengita gono dalizave lo ngeletivesi geheni gavoso ngibili hilaa' ave lengi' nete gamene gamene lengi' nene okoloholi'mo goduvo' do holoke'ne'veko do nubuho o-ngidine' ma'mine ogo lengele'mize lamine' uvoni'za lingine gosele' lengebelave. 35 Lingine gililo. Numuno nabatine minine' ebetingu' nene O'moso aza gohi minamo mo hulo-lengedelesa neive. Naza ti' lo nolo-lingimuve: Idise meloti' nene oko'nelo' ningami mini'mi dizi alingeta gohi soto' nouvo ti' li li-nimilisave: Guvetesi ve O'moso'mi velemu' anive nane' ma nene no'noho' geita minivoo. Ne'mine lii li-nimilizani' gameneu' nene neze ningilisave lo line'.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Matthew 23
Izesu' Aza Halisaio' Mono' Laa' Ave Ido' Zuda Vete Mono' Laa' Ani' Apizi nGimaa' Aveti Monovo Lo Soto' Ine'
(Maleko' 12:38-39; Luka' 11:43,46;)1 Izesu' aza evene' mulisesi ido' izipahala zuhosi gamazi nolo-ngemo 2 ti' lo line': Ingine Zuda vete mono' gozopotati' laa' nani' apizi lingimaa' navesi ido' Halisaio' mono' laa' avesi Mose' ogo molo ine' monovo di a'ningu' igi O'moso'mo lou' gamazi lo huko-limingumu' nene li-lingimaa' nave. 3 Nemu' nene gili ngimii ingine li-lingimilizani' gamazi muki' nene gili di minilo. Ti' o neine'za li-lingimaa' nani' gamazilo' nene angise'inesi e'metisa'manaze. Nemu' ingine igi mili iga' nani' ngemeni dameni ne'mine nene lingine amilo. 4 Ingine lou' gamazi ngomo' naba' di nubuho igi gili dalizave li a'mine geni'vesi lou' gamazi vai' nene eveneliti gata'nido' gihi-ngidaa' nave. Gihi-ngidaa' nani'za a'mine geni'vesi lou' gamaziuti' lou' hamo' ma ngomo lasolo ne'minesi angise'ine ma gihisa'mave. 5 Inite' muki' igi mili iga' nani' nene evenelite ningi lopo'ni lilizave lisa iga' nave. Ido' ngopo'ni lilizangumu' nene Mono' Godolo avile di gangi bokisi ngomou' miliki golihi'nido' nehe a'ningu' nehe nala' izika' ani' nene evene' linge ngivile' igi engi' di naba igi izika' nave. Ti' igi Mose' lou' molani' nene gate molalive li gili go' gala ne'mine genegana'ine gahevela hela hela na'nava izikani' ne'mo evene' ma ngivile' igi di naba igi izika' nave. 6 Ne'mine iki noso' nite' naba nada nehe ido' mono' numungu' nehe nevo'mingu' vilizani' nene evene' nabalitevo' minaa' ani' holomolokovo' minilisa gili minaa' nave. 7 Ido' maketilo' evene' muliseu' siza li-lidilizave li ido' tisazo li di hozi li-lidilizave li gilaa' nave. 8 Ingine ne'mine iga' nani'za O'moso'mo hamo' lengi' tisatine neivo lingine eze izipahala zuho mini linge ma dizi minikevo linge ma limi minamanako nemu' evene' mamu' Tisazo li-ngidamilizave. 9 Ido' me misubouko evene' ma di hozi li-di ezemu' meteho ve lamilo. Okulumokuko neive O'moso ei' hamo' Metibo ne neive. 10 Ido' lengikumu' gizebo ve ve likelizave. O'moso'mo do lungu' izelive lo imiselelesa live eikovo' hamo' lengi' gizebo vetine neive. 11 Ido' a'mine'mine ogo lengikuti' ve ma dizo noline' nene gelekele' o-lengedo minelive. 12 Ido' ve ma engi' gulive'ine di dizi minilizani' nene engi' gulive'ine do'mo leme-ngedeleseive. Ido' ingine engi' di'mi limi minilizani' nene O'moso'mo do'mo dize-ngedo hize ele' o-ngedeleseive.
Izesu' Evene' Monovo'nine Golososi Minangumu' Lo-ngimine' Gamazi
(Maleko' 12:40; Luka' 11:39-42, 52; 20:47)13 Lingine Zuda vete mono' gozopotati' laa' nani' apizi ngimaa' navesi ido' Halisaio' mono' laa' navesi nene ehetine ve. Lingine evene' vevesi minave gili monaa' naha lutine goloso o vine' nene di halekaa' nave minani' neive. Ne'mine igi mini Okulumokuko minive'mo gizebo ingu' vi hilalisa naveti aka hizi tilaa' nave. Langisetine nene a'mingu' ma dizisa'mave. Ido' evene' ma dizilisa navo ha nevo dizilizave li ningi huli ngimikavo ma dizisa'mave. Ne'mine iga' nanako nemu' agae, mulumotine gelekuve. O'moso'mo lihime lengemelesa neive.
15 Ee, Lingine Zuda vete mono' gozopotati' laa' ani' apizi ngimaa' navesi ido' Halisaio' mono' laa' navesi ehetine ve. Lingine evene' vevesi minave gili monaa' naha lutine goloso o vine' nene di halekaa' nave minani' neive. Ne'mine igi mini lingine numudo' namado' moni evene' hamo' nevo ne lengita gi'mizilizahe li lingine lelita le'metilizave li li-ngimii evene' ga'ine dalisa amuzo goloso milaa' nave. Ido' ma lenge'meti izipahatine zuho lili' igi ma lingine lani' gamazitine gili dalizadi'mo lengi' lingivile' igi aka golosolo' moni mulumo ebeku' vi hilalizave lili' ilisave. Ne'mine iga' nanako nemu' agae, mulumotine gelekuve. O'moso'mo lihime lengemelesa neive.
16 Ido' lingine mono' aka ngelebizaa' ave nizani'za vetine likine' gelavo a'mine aka ningi vevesami evene' mono' nili-ngimi gopo gamazi ti' li li-ngimaa' nave: Gamazi'ine di amuzo milalisa gamazi lamine' nolune li a'ine di dizi mono' numuno nabalo' li mili lilizave nene ingine haza gamazivo' lilisave. Soza lilizanikisi engita gamazi ma minamoloseive. Ne'mine li lingine ti' li li-ngimaa' nave: Ne neiha lamine' nolune li a'ine di dizi mono' numuno nabau' minine' ngolimonilo' li mili lilizave ingine gamazi laminekovo' lilizani' o neive. Soza lilizani' nene O'moso'mo lihime ngemeleseive. Lingine gopo gamazi ne'mine li evene' ngele'mizi gopo iga' nanako nemu' ehetine ve. 17 A'mine ngolimoni nene mono' numuno nabau' minidi'mo kekeize line' nenako nemu' nene mono' numuno naba ne'mo ngolimoni ivile' ogo inite' naba neive. Olo. Neine' nenako nemu' lingine a'mine mono' numuno nabalo' lo molaa' nene haza nite' neivo mono' numuno nabau' minine' ngolimoni nelo' lo molaa' nene inite' gihile neive li laa' nanako nemu' nene vetine like vine' gelavo evene' dingani goloso nizave. 18 Ido' lingine gopo gamazi ne'minesi li-ngimaa' nave: Gamazi'ine di amuzo milalisa gamazi lamine' nolune li a'ine di dizi O'moso imani' inite' molaa' holomo nelo' li mili lilizave ingine haza gamazivo' lilisave. Soza lilizanikisi engita gamazi ma minamoloseive. Ne'mine li lingine ti' li li-ngimaa' nave: Ne neiha lamine' nolune li a'ine di dizi a'mine holomolo' O'moso imaa' nani' initeto' li mili lilizave ingine gamazi laminekovo' lilizani' o neive. Soza lilizani' nene O'moso'mo lihime ngemeleseive li li-ngimaa' nave. 19 Ido' mono' numuno nabau' O'moso imani' inite' molaa' holomo ne'mo a'mine O'moso imani' inite' nene kekeize lo neine' nenako nemu' O'moso imani' inite' nene holomo ne'mo ivile' ogo inite' naba neive. Olo. Neine' nenako nemu' lingine a'mine holomolo' lo molaa' nene haza nite' neivo a'mine holomolo' mili O'moso imani' initeto' lo molaa' nene inite' gihile neive li laa' nanako nemu' nene vetine likine' gelave. 20 Gililo. Ingine lamine' nolune li a'ine di dizi O'moso imani' inite' molaa' holomolo' li milalizani' nene a'mine holomolokisi ido' O'moso imaa' nani' inite' muki' a'mido' neine' nemukisi li mili lilizani' geleleseive. 21 Ido' ingine a'ine di dizi mono' numuno nabalo' li mili lilizani' nene a'mine mono' numuno nabalokisi a'mine mono' numuno melehinelokisi li mili lani' geleleseive. 22 Ido' ingine a'ine di dizi Okulumoto' li mili lilizani' nene O'moso'mo a'mido' mino inite' mukito' gizebo oga' neine' mo'mosi've nelokisi li mili a'mido' minivelokisi li mili lani' geleleseive. Nemu' nene nanite' naniteto' li mili adine di dizi lilizahe. Ha gamazi laminekovo' lilisave.
23 Lingine Zuda vete mono' gozopotati' laa' nani' apizi ngimaa' navesi ido' Halisaio' mono' laa' navesi nene ehetine ve. Lingine evene' vevesi minave gili monaa' naha lutine goloso o vine' nene di halekaa' nave minani' neive. Ne'mine igi mini lingine Mose' lou' gamaziuti' gamazi ngomo malo' e'meti midingu' minine' initekuti' linge ngomo ma ize mili O'moso imaa' nangu' nene inite' ngomo ngomo ado' noso nite' do lanite' oga' ine' inite' nevo'mingutikisi ize' mili O'moso imaa' nani'za Mose' aza evene' monovo lisihekovo' i-ngidilizangumukisi ido' mulumo'ine gili ngele'mize lamine' ilizangumukisi ido' go'ine izamilizangumukisi lou' gamazi line' nene dizo mino inite' naba neine' nene gili hulaa' nave. A'mine lemo minine' lou' gamazi ngomo ngomo damilizavoba gili dalizado' o neine'za a'mine luvoni' lou' gamazi naba nesi gili dalizanako mo gili disa'mave. Agae, mulumotine gelekuve. O'moso'mo lihime lengemelido' o neive. 24 Lingine vetine like vine' gelavo mono' aka ngelebizilisa igi a'mine aka ningi vevesami lihime ngomo ngomo daa' monovo hulani'za lihime naba' naba daa' monovo nene hulamanako evene' ma nalizani' initekuti' inite' ngomo lasolo ne'mo do goloso alive li di huliki inite' goloso naba nene mikile' iga' nani' gili vani' nizave.
25 Ido' lingine Zuda vete mono' gozopotati' laa' ani' nene apizi ngimaa' navesi ido' Halisaio' mono' laa' navesi ehetine ve. Lingine evene' vevesi minave gili monaa' naha lutine goloso o vine' nene di halekaa' nave minani' neive. Ne'mine igi mini lingine okodine losuvo di guni iki lamine' noube li iga' naha lutine ne'mo guminelo' ve gelo mo inite' golosovo' dalisa gili nizave. Lingine kapu ido' lapese heta noso iziki lulouko ha hulika' nani' ne'mine nizanako nemu' agae, mulumotine gelekuve. O'moso'mo lihime lengemelesa neive. 26 Halisaio' ve vetine like vine' giline' mene okodine losuvo nene mo lamine' ilive li ma gomu' nene lutine di lamine' ilisave.
27 Lingine Zuda vete mono' gozopotati' laa' ani' apizi ngimaa' navesi ido' Halisaio' mono' laa' navesi ehetine ve. Lingine evene' vevesi minave gili monaa' naha lutine goloso o vine' nene di halekaa' nave minani' neive. Ne'mine igi mino lingine gonoso galese heta luhuvo izi di guni ikani' ne'mine igi nimonaha lulouko nene gonoso amuzo'mo sihononi initeli'mo vai' lo ongo neive. Evene' okodine losuvolo' ningikevo ve lisihe' lamine' nizahe li ningaa' naha lutingu' nene soza saza laa' monovosi ido' peleseve' izaa' monovosi di naba igi daa' nave. Ne'mine iga' nanako nemu' agae, mulumotine gelekuve. O'moso'mo lihime lengemelesa neive.
Lihime Lengita Dizeleseive Lo Izesu' Lo-nGimine' Gamazi
(Luka' 11:47-51)29 Ido' lingine Zuda vete mono' gozopotati' laa' nani' apizi ngimaa' navesi ido' Halisaio' mono' laa' navesi nene ehetine ve. Lingine evene' vevesi minave gili monaa' naha lutine goloso o vine' nene di halekaa' nave minani' neive. Ne'mine igi mini lingine ti' li laa' nave: Laza avotemote minani' gameneu' makato' minunidini ingine O'moso'mi veleti' gamazi li soto' iga' ave polohete nene ngibili nihilavo laza a'mine avotemotine hize ele' o-ngedamunidine. Ne'mine lii laa' naha a'mine avotinge api' ani' gono nene imine' mili di a'mine ngibilani' polohete ido' ve lisihe' lamineliti gonoso amuzo'ine mili-ngidani' numuno gizikani' nene imine' mili di guni igi gonoso mili-ngidani' galese'ine nene di lamine' iga' nave. 31 Ido' ne'mine igi lingine polohete ngibili hilaveti zuho minikevo engi' ngemeni dameni lengita minine' nene di soto' igi lengi' monovotine langisetine li soto' iga' nave. 32 Lingine avotinge ani' monovo nene di di vamilizanako ha di di vilevo. Ne'mine iga' nanako nemu' agae, mulumotine gelekuve. O'moso'mo lihime lengemelesa neive. 33 Satali'mi izipahala zuho, O'moso'mo gonito' lengele'mize molalidoti' ha olovo' ilizahe. O'ove. nGeli olovo' amilisave. Nemu' nene lihizamiline' oloku' vi hilalisave. 34 Ne'mine ilizangumu' nene naza O'moso'mi veleti' gamazi li soto' i lingimilizavesi ido' gamazi monovo ningi gili li soto' i lingimilizavesi ido' mono' apizi lingimilizavesi nene lengita ngimiselelesuve. Ne'mine okuvo ikevo lingine engikuti' linge ma lohoto' zalo' ngibili hili linge ma mono' numudingu' gavosotunu' ngibiliki numudoti' numudoti' ngimiseleka' ngimiseleka' igi minilisave. 35 A'mine ve ngimiseleloni' nene nemu' ngimiselelesuve: Me misubouko nene ve lisihe' lamine' muki' nene evene' malite ngibili hilika' hilika' ani' ne'mi lihime nene lengita dizeleseive lo ngimiselelove. Ee, Adamu' gipele ve lisihe' Abeli'ni uvoloho'mo bele hilidoti' nene ve lisihe' muki' ngibili hili'mi dizi Balakia' gipele Zakalia' aza O'moso lehizi-dani' inite' oloku' gizaa' ani' holomosi ido' mono' numuno naba nesi oluso' neivo bili hilado' ivo a'mine ngibili hilani' neti lihime'ine nene lengita dizeleseive. 36 Lamineto' nolo-lingimuve: Evene' muki' ngibili hiladi'mi lihime muki' nene me misubou' idise nizave lengita dizeleseive.
Izesu' Zelusalemi Alevemu' Ive Ine' Gamazi
(Luka' 13:34-35)37 Agae, Zelusalemi alevekizo, lingine polohete ngibili hilii ido' O'moso'mo lengita gono dalizave lo ngeletivesi nene geheni gavoso ngibili hilaa' ave lengi' nene okoloholi'mo goduvo' do holoke'ne'veko do nubuho o-ngidine' ma'mine ogo gamene gamene lengele'mize lamine' olosa uvoni'za lingine gosele' lengebelave. 38 Lingine gililo. Numuno nabatine minine' ebetingu' nene O'moso aza gohi minamo mo hulo-lengedavo ga'meto' ne'mine ogo mineleseive. 39 Ido' mene noluvoni' gamazi ne'mi monovo ti' lo nolo-lingimuve. Idise meloti' nene neze oko'nelo' ningami mini'mi dizi alingeta gohi soto' nouvo ti' li li-nimilisave: Guvetesi ve O'moso'mi velemu' anive naine' ma nene no'noho' geita minivoo. Ne'mine li li-nimilizani' gameneu' nene neze ningilisave lo lo-ngimine' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


PETOLOꞌ IZESUꞌ ZUHO MINIꞌMI MONAVE GIZE-NGIDINEꞌ LUHUVO NITEꞌ NABA 2
Petoloꞌ Izesuꞌ Evenele Zuho Naba Tu Luhuvo Niteꞌ Gize-ngidingumuꞌ Gomuꞌ Gataaꞌ Gamazi
Mene luhuvo niteꞌ nene aposoloꞌ Petoloꞌ gizineꞌ ve. Eiꞌ monovoꞌvemuꞌ nene Mataioꞌ ve Malekoꞌ ve Lukaꞌ ve Zohaneꞌ ve gizaniꞌ buku setaꞌve setaꞌveukisi idoꞌ aposoloꞌ bukuukisi nene gatelesane. Gohi eikumuꞌ nene naba vanu luhuvo nitekumuꞌ gomuꞌ gataaꞌ gamazi gizuningukisi nene gatelesane. Laza gele noneꞌ nene Petoloꞌ aza nene luhuvo niteꞌ gizidotiꞌ gamene haꞌna minamivo Loma velite bili hilaniꞌ ve lo gele none. Aꞌmine luhuvo niteꞌve nene eikisi idoꞌ eikisi makaꞌ minavesi gili eleꞌvoleꞌ aniꞌ neꞌmini gili eleꞌvoleꞌ i minave nene gizo ngimineꞌ. Izesuꞌ evenele zuho gehepeve minaniꞌ mukikumuꞌ nolineꞌza alingeꞌ luhuvo niteꞌveuꞌ nene tiꞌ lo lineꞌ: Mene naba tu luhuvo niteꞌ nene aꞌmine alevemuꞌ gize-lingiduve lo lineꞌ nenako nemuꞌ aꞌmine mene luhuvo niteꞌve nesi nene aꞌmine gomuꞌ gize-ngidive gehepevevoꞌ gize-ngidineꞌ gelave. Gaꞌine laminekovoꞌ gililizave lo gala gelo tiꞌ lo lineꞌ: Aꞌmine luhuvo niteꞌve gizineꞌ monovo initeꞌ linge mamuꞌ lo gaꞌine olosa gizuve lineꞌ.
Minevoꞌ alevoꞌine lamineꞌ minelive lo Oꞌmosoꞌmo viseꞌ aniꞌ initeꞌ nene ngeme neive lo lo gaꞌine ogo ne gamazitunuꞌ apiꞌ ogo gizineꞌ. Idoꞌ Oꞌmosoꞌmo neꞌmine ineꞌ nemuꞌ nene ingine Izesuꞌnimuꞌ gili eleꞌvoleꞌ igaꞌ aniꞌ monovoꞌnidoꞌ imineꞌ mili neꞌmine monovosi di minilizave. Adoꞌ lisiheꞌ gehepeve minaaꞌ idoꞌ monokumuꞌ gaꞌine gili vevesaaꞌ idoꞌ Oꞌmosomuꞌ gilii okoꞌine luꞌnidoꞌ gizebo igaꞌ idoꞌ monokuꞌ amuzo mili geni gihi di vi minaaꞌ idoꞌ engiꞌ zuho Izesuꞌ evenele luꞌine ngemaaꞌ idoꞌ eveneꞌ ato atoꞌ vaiꞌ luꞌine ngemaaꞌ monovo nesi nene di minilizave lineꞌ. Neꞌmine monovo di minilizaniꞌ neꞌmo ingine Guvelesi vemuꞌ gilaniꞌ nene gihile izeleseive. Idoꞌ neꞌmine monovoloꞌ eꞌmetilizaniꞌ nelotiꞌ nene Guvelesi ve Izesuꞌ Kilisitoꞌ gizebo o neinguꞌ moꞌmosiꞌine nene minamilivoba asi mo mineleseive.
Neꞌmine lo tiꞌ lo lineꞌ: Heleloniꞌ gamene nene mo avitoꞌ oganako nemuꞌ helekuvo aꞌmine lo-ngimuvoniꞌ initekumuꞌ nene gaꞌine molalinako mo lo gaꞌinevoꞌ ogo minelesuve lineꞌ.
Asiꞌvesi idoꞌ eveneꞌ linge masi Kilisitoꞌnimuꞌ li-ngimaniꞌ nene mo laminetoꞌ ve lo lo-ngimineꞌ. Oꞌmosoꞌmo lavo Kilisitoꞌnidoꞌ atoliꞌmine initeꞌ sotoꞌ ineꞌ nene ingine Kilisitolesi makaꞌ mini mo ninganiꞌ. Aꞌmine neꞌmine initeꞌ sotoꞌ idiꞌmo ingine polohetelite gizaniꞌ initekumuꞌ nene gili eleꞌvoleꞌ i minadoꞌ nene gohi gili eleꞌvoleꞌ gehepeve aniꞌ. Monoꞌ Godolouꞌ gizaniꞌ gamazi nene evenelite gaꞌningutiꞌ gili gizaniꞌ nevoba asi Oꞌmosoꞌmi Sikalahuliꞌmo luꞌninguꞌ gono davo gizaniꞌ ve.
Ne neineꞌza Petoloꞌ tiꞌ lo lineꞌ: Gozopoꞌ nene soza polohete minaniꞌ nenako luhuvo niteꞌve gatilizaveliti vovoꞌninguꞌ nesi minilisave lineꞌ. Aꞌmine soza poloheteliti monovo lo sotoꞌ ogo tiꞌ lo lineꞌ: Ingine initeꞌ vaiꞌ dalisa gili monovo goloso di mini eveneꞌ mukiꞌ nene engiꞌ monovoꞌnidoꞌ ngeꞌmetilizave li goꞌine izi ngeleꞌmize gopo igaꞌ nave. Neꞌmine ilizaniꞌza Oꞌmosoꞌmo lihime daniꞌ angelokisi idoꞌ Noaꞌ minineꞌ gameneuꞌ minaniꞌ alevesi idoꞌ Sodomi idoꞌ nGomola ebekuꞌ minaniꞌ alevesi lihime ngimineꞌ neꞌmine ogo aꞌmine soza polohetesi lihime ngemeleseive. Aꞌmine soza monoꞌ apizi ngimaaꞌ ave nete engiꞌ gamaziloꞌ eꞌmetilizaveliti luꞌninguꞌ nene tiꞌ li hizaaꞌ nave: Initeꞌ maliꞌmo adidoꞌ do akaꞌine hize tile-lengedamivo lengiꞌ lutidoꞌ gehepeve ha igi mili minilisave. Neꞌmine laaꞌ naha angiseꞌine initeꞌ maliꞌmo aꞌnidoꞌ damivo lamineꞌ haza minisaꞌmave. Adoꞌ monovo goloso ato atoꞌ nete engiꞌ aꞌnidoꞌ di giliꞌ gehepeve li nizavo aꞌmine monovoliti gelekeleꞌ ve liliꞌ igi nizave. Aꞌmine monovo goloso nete di goloso i-ngidikevo simeꞌ nalisave lineꞌ. Neꞌmine lo tiꞌ lo hungoꞌ ngimineꞌ: Izesuꞌ evenele zuhoutiꞌ eveneꞌ aꞌmine soza polohetelite ngeleꞌmize gopo ilizave nene Kilisitoꞌnimuꞌ olihe gilamaniꞌ gameneuꞌ goloso igi minaniꞌ nesi ivileꞌ ivosa goloso gehepeve ilizadoꞌ minilisave lineꞌ.
Nelotiꞌ nene ingine eveneꞌ ma Guvelesi ve mo ngelo tineꞌ molo amoloseive li laaꞌ avemuꞌ nene eheꞌ igi minilizave lo lo-ngimineꞌ. Aꞌmine ve ingine tiꞌ li lilisave: Oꞌmosoꞌmo Okulumoꞌ misubo do sotoꞌ moladotiꞌ nene initeꞌ hamolitesi senisi amaniꞌ nenako alingetasi ngeli ma senisi amilisave. Neꞌmine lilisaniꞌza Petoloꞌ aza ingine goline izevoꞌ izevoꞌ neivo nosoliꞌmo misubo mukiꞌ hite osuꞌ lingumuꞌ nene gaꞌine molaniꞌ neive lineꞌ. Oꞌmosoꞌmo aꞌmine gameneuꞌ minineꞌ misubo do goloso ineꞌ nenako mo laminetoꞌ initeꞌ ma do senisi ineꞌ ve. Idoꞌ alingeꞌ eveneꞌ goloso ezemuꞌ gilamave goniꞌ o-ngedo do goloso o-ngedo me misubo olokuꞌ gize osuꞌ lilineꞌ gamenelasi initeꞌ mataꞌ do senisi oloseive.
Neꞌmine lo imineꞌ molo tiꞌ lo lineꞌ: Oꞌmosoꞌmo Guvelesi ve alineꞌ gamene do haꞌna neineꞌ nene eveneꞌ ingine luꞌine di velepeꞌ izi lukuvo nalizangumuꞌ nene gamene ngemelesamukovoꞌ nene do haꞌna neive lineꞌ. Ne neiha Guvelesi ve mo aloseive. Eveneꞌ ingine aloseive li gilamaniꞌ gameneloꞌ ogo heteleleseive. Aꞌmine gameneloꞌ nene initeꞌ mataꞌ nene olokuꞌ lo osuꞌ lavo gohi minamoloseive lineꞌ. Idoꞌ neꞌmine oloseiha Oꞌmosoꞌmo okulumoꞌ gosohokisi misubo gosohokisi lemelove lo lo huko-lede neive. Aꞌminguꞌ nene monovo lisiheꞌ laminekovoꞌ mineleseive lineꞌ.
Nemuꞌ nene ingine Oꞌmosoꞌmi veleloꞌ monovo lisiheꞌ lamineꞌ igi mili minilisa amuzo mili minilizave lo Petoloꞌ lo-ngimineꞌ. Ingine Guvelesi ve alingumuꞌ gizebo i nizaniꞌ gamenemuꞌ nene tiꞌ li gililizave lineꞌ: Leliꞌ lukuvo naloningumuꞌ leme neive. Idoꞌ Pauloꞌ aza eiꞌ luhuvo niteꞌve gizinguꞌ nene hamoliꞌmine gamazi gize neineꞌ ve lo lo gaꞌine ineꞌ. Idoꞌ Pauloꞌ gizineꞌ gamaziutiꞌ gamazi linge maliꞌmi monovo nene sotoꞌ lamineꞌ amivo geꞌnebe ogovoꞌ gelaaꞌ noune. Neꞌmino neineꞌ nenako eveneꞌ malite aꞌmine gamaziꞌmi monovo di atoꞌ igi li sotoꞌ igaꞌ nave. Neꞌmine igaꞌ ave nene Oꞌmosoꞌmo lihime ngemeleseive lineꞌ. Neꞌmine lo hungoꞌ ngemo aꞌmine eveneꞌ goloso nete ngeleꞌmize gopo ikelizanako nemuꞌ nene gili ngimami asi Kilisitodatiꞌ minineꞌ ngemeni dameni di amuzo mili eiꞌ Guvelesi ve Izesuꞌ Kilisitoꞌ monovoꞌvemuꞌ gilaaꞌ nene di naba ilizave lo idoꞌ Kilisitoꞌ aza dizovoꞌ minelive lo Oꞌmosola lo luhuvo niteꞌve nene gize osuꞌ lineꞌ ve.
1
Petoloꞌ Luhuvo Niteꞌ Mene Gizelesa Apiꞌ Ogo Noꞌnohoꞌ Gamazi Gize-ngidineꞌ Gamazi
1 Adoꞌ Izesu Kilisitoꞌ gonouꞌ ve idoꞌ aposoloꞌve minuve Simeoniꞌ guliveꞌne gohi ma Petoloꞌ naza lengiꞌ luhuvo niteꞌ mene nogize-lingiduve. Adoꞌ Oꞌmosotesi idoꞌ do luꞌ izaaꞌ ivesi minive Izesu Kilisitoꞌ aza ve lisiheꞌ minidiꞌmo nene lelikisi lengikisi do miliseꞌ ogo do lisiheꞌ o-ledosa hamoliꞌmine monovo adoꞌ ezemuꞌ gele eleꞌvoleꞌ ogaꞌ monovo lamineꞌ nene leliꞌ limineꞌ neꞌmino lengikisi lehize-lengedavo di nizave lengiꞌ nene nogize-lingiduve. 2 Idoꞌ lingine Oꞌmosomukisi Guvelesi ve Izesuꞌnimukisi gili lamineꞌ igi gili minaaꞌ ilizadotiꞌ nene Oꞌmosoꞌmi nasahiliꞌ monovo nesi idoꞌ hongu lo lamino minaaꞌ monovo nesi nene lengita mine vaiꞌ loꞌmo vo miniliho.
Gele Eleꞌvoleꞌ Ogaꞌ Monovoloꞌ Nene Monovo Lamineꞌ Linge Ma Neꞌminesi Nene Imineꞌ Mili Igi Mili Ilizaniꞌ Neꞌmo Nene Monoliꞌmi Gihile Gehepeve Di Sotoꞌ Ikevo Guvetesi Ve Izesuꞌ Gizebo O Neinguꞌ Vi Hilalizaniꞌ Amuzo Nene Vauve Elo Lehize-lengedeleseive Lo Lo-ngimineꞌ Gamazi
3 Oꞌmosoꞌmo leliꞌ nene monotoꞌ eꞌmetovoꞌ mino minevoꞌ alevoꞌ ogo minelonidoꞌ do lisiheꞌ o-ledelineꞌ monovo mukiꞌ nene lehize-lede neive. Idoꞌ aꞌmine lehize-lede neineꞌ monovo daloneꞌ nene aza leliꞌ vise lo-ledo do eita ive eikumuꞌ nene laza ningo gele lamineꞌ ogo gele minaaꞌ olonidotiꞌ nene dalosunako nemuꞌ nene lehize-lede neive. Idoꞌ aꞌmine vise lo-ledo do eita iveꞌmo neꞌmine o-lidineꞌ nene eiꞌ labanaꞌvesi idoꞌ eiꞌ monovoꞌve lamineꞌ atoliꞌmine ogo neineꞌ nesi nene di tiꞌ ilizave losa vise lo-ledo do eita ineꞌ ve. 4 Neꞌmine ogosa aza lo huko-ledekineꞌ gamazi ma nene do gihile noizo monovo lamineꞌ goloso dizo minineꞌ nene lehize-lede neive. Idoꞌ neꞌmine ineꞌ nene me misubouꞌ aleveti luꞌine otavosa laniteꞌ gilaaꞌ naaniꞌ monovo igaꞌ nadiꞌmo luꞌine do goloso ogaꞌ neineꞌ initekutiꞌ lingine olovoꞌ ilizadotiꞌ nene Oꞌmosoꞌmo eiꞌ emeni dameni neꞌmine nene izeꞌ molo lengemavo di minilizangumuꞌ nene neꞌmine ineꞌ ve. 5 Idoꞌ neꞌmine ineꞌ nenako nemuꞌ nene lingine ezemuꞌ gili eleꞌvoleꞌ igaꞌ naaniꞌ monovotidoꞌ nene imineꞌ mili mo lamineꞌ goloso gehepeve minaaꞌ monovoloꞌ nene monokumuꞌ gatineꞌ gili vevesaaꞌ monovo nesi igi mili minilisa nene amuzo goloso milalo. 6 Idoꞌ aꞌmine gatine gili vevesaaꞌ monovoloꞌ nene okodine lutidoꞌ gizebo igaꞌ monovo nesi igi mili minilisa nene amuzo goloso milalo. Idoꞌ aꞌmine okodine lutidoꞌ gizebo igaꞌ monovoloꞌ nene monokuꞌ amuzo mili geni gihi di dizi minaaꞌ monovo nesi igi mili minilisa nene amuzo goloso milalo. Idoꞌ aꞌmine monokuꞌ amuzo mili geni gihi di dizi minaaꞌ monovoloꞌ nene monoꞌ avazahasivoꞌ igi mili igaꞌ monovo nesi igi mili minilisa nene amuzo goloso milalo. 7 Idoꞌ aꞌmine monoꞌ avazahasivoꞌ igi mili igaꞌ monovoloꞌ nene lengiꞌ zuho Izesuꞌ evenele lutine ngimaaꞌ monovo nesi igi mili minilisa nene amuzo goloso milalo. Idoꞌ aꞌmine lengiꞌ zuho Izesuꞌ evenele lutine ngimaaꞌ monovoloꞌ nene eveneꞌ atoꞌ atoꞌ vaiꞌ lutine ngimaaꞌ monovo nesi igi mili minilisa nene amuzo goloso milalo. 8 Neꞌmine monovoloꞌ amuzo goloso mili igi mili ilizave noluvoniꞌ nene aꞌmine neꞌmine monovo lengita mine hutileꞌ ogo minelineꞌ neꞌmo nene lingine Guvetesi ve Izesuꞌ Kilisitoꞌnimuꞌ ningi gili minaaꞌ naaniꞌ nene hazamuꞌ neivo neꞌmi gihile lengita izamilivoba asi mo ize lamineꞌ oloseinako nemuꞌ nene noluve. 9 Eveneꞌ ma ingine meuko luvoniꞌ monovoloꞌ igi mili minamilizave neti luꞌineꞌmi vele nene mo ngenge ogosa like minaaꞌ neive. Neꞌmine ogavosa Oꞌmosoꞌmo gomuꞌ lihimeꞌine daniꞌ gilite-ngidineꞌ mamuꞌ nene mo gaꞌine molaniꞌ gele vivo gopo nizave. 10 Nemuꞌ nene neze zuhokizo, Oꞌmosoꞌmo lengiꞌ do kegese-lengedo vise lo-lengedo do eita ineꞌ nene di eleꞌvoleꞌ gehepeve ilisa lingine amuzo gohi gohi miliꞌmi dizivoꞌ minilo. Neꞌmine ilizave lo noluvoniꞌ nene nanitekumuꞌ ve. Lingine nene adoꞌ meuko luvoniꞌ initeꞌ igi mili minilizaniꞌ neve nene mo monokutiꞌ mo kekeꞌ ngeli limi ingamilisave. 11 Ee, neꞌmine ilizaniꞌ neve nene Guvetesi vesi idoꞌ do luꞌ izaaꞌ ivesi minive Izesuꞌ Kilisitoꞌ gizebo o-ledo minevoꞌ minevoꞌ ilinguꞌ nene vi hilalizaniꞌ amuzo vauve elo lehize-lengedeleseive.
12 Neꞌmine o neineꞌ nenako nemuꞌ nene naza meuko nolo-lingimuvoniꞌ initekumuꞌ nene gohi lo gatine okaꞌ okaꞌ olosa gele nouve. Ee, aꞌmine initekumuꞌ nene mo gili mini adoꞌ lengita omo neineꞌ gamazi gihileloꞌ nene mo giꞌmizi giliꞌ li nizaniꞌza aꞌmine initekumuꞌ nene ha mo lo gatine okaꞌ okaꞌ olosa gele nosa nene noluve. 13 Ee, naza gamene liꞌnibemukovoꞌ me misubouꞌ okoꞌnesi nouvoniꞌ gamenela mene aꞌmine meuko luvoniꞌ initekumuꞌ nene gohi lo gatine ogo lutine do ote-lengedeloniꞌ neꞌmo nene lisiheꞌ oloseive lo gele nosa neꞌmine nouve. 14 Ne nanitekumuꞌ ve. Guvetesi ve Izesuꞌ Kilisitoꞌ aza heleloniꞌ monovomuꞌ lo sotoꞌ ogo lo-nimineꞌ maloꞌ nene do gihile izo aꞌmine me misubouꞌ okoꞌne do huloloniꞌ gamene nene mo avitoꞌ ogave lo gele nouvoniꞌ nemuꞌ nene noluve. 15 Naza osuꞌ lokuvo lingine aꞌmine luvoniꞌ initeꞌ mene gamene gamene omo gatidoꞌ gatidoꞌ ivo ha gili minaaꞌ ilizangumuꞌ ve loo aka vele-lengedelesa nene amuzo molalosuve.
Oꞌmosoꞌmi Labanaꞌve Izesuꞌ Kilisitoda Sotoꞌ Ogavo Vete Gihiledunuꞌ Ninguneꞌ Neꞌmo Polohetelite Laniꞌ Gamazi Nene Gamazi Gihile Neive lo Gele Nonge. Linginesi Aꞌmine Gamazi Nene Gili Dalizadoꞌ O Neive Lo Lo-ngimineꞌ Gamazi
16
Laza Izesuꞌ Kilisitoꞌ amuzoꞌvemukisi idoꞌ alingumukisi lo-lingimuneꞌ nene heluno gamazi ma gili nge li mini ladoꞌ nene eꞌmetosa lo-lengemamune. Asi aꞌmine amuzoꞌve atoliꞌmine minineꞌ monovoꞌve nene leliꞌ vete gulo neꞌmo ningavosa nene lo-lingimuneꞌ ma neive. 17
Adoꞌ labanaꞌve nabaꞌ nabasi minivelatiꞌ gamazi tiꞌ lo ezela limineꞌ gamenela nene laza aꞌmida mino ningo gele minuneꞌ ve: Neniꞌ voꞌneloꞌ gipeꞌne hamo me ve nene neive. Eikumuꞌ nene naza laniteꞌ lamineꞌ nogiluve lo meleho Oꞌmosoꞌmo do naba o-do opoꞌni lineꞌ ve. 18
Idoꞌ aꞌmine Oꞌmosoꞌmi labanaꞌve sotoꞌ ineꞌ gololoꞌ nene Izesukisi minunidoꞌ aꞌmine Okulumokutiꞌ limineꞌ gamazi nene leliꞌ gehepeve aposoloꞌ lingesi giluneꞌ ve. 19
Idoꞌ neꞌmino gilunidotiꞌ polohetelite laniꞌ gamaziloꞌ gele muꞌmusiꞌ ogaꞌ uneꞌ maloꞌ nene gohi nabosa gele muꞌmusiꞌ gehepeve uneꞌ ve. Neꞌmine uneꞌ nenako linginesi nene aꞌmineꞌmine igi polohetelite laniꞌ gamaziloꞌ ma gili dalizaniꞌ nene mo lamineꞌ oloseive. Aꞌmine gamazi nene litiꞌmuso ebekuꞌ lamuliꞌmo labanaꞌ ele neineꞌ neꞌminosa ne neive. Neꞌmino labanaꞌ elo neivo goꞌ lolosa goꞌ nuvonuvo neivo sonohiꞌ ganangomeꞌ dizaaꞌ neineꞌ neꞌmino Izesuꞌ nene gohi sotoꞌ ogo lutinguꞌ hize labanaꞌ gehepeve eleleseive. 20
Idoꞌ lingine polohetelite laniꞌ gamazi gili dalizaniꞌ o neineꞌ nenako naza tiꞌ lo lo-lengemeloniꞌ gamazi nene initeꞌ naba neize. Aꞌmine gamazimuꞌ nene gili minisavoꞌ polohetelite laniꞌ gamazi nene gili dalisave: *
Aꞌmine polohetelite laniꞌ gamazi monoꞌ godolouꞌ neineꞌ mukiꞌ nene polohete hamolitesi angiseꞌine gaꞌningutiꞌ gamazi ma li sotoꞌ aniꞌ nene nomive. 21
Ee, polohetelite laaꞌ aniꞌ gamazi neꞌmine nene haza eveneliti luteloꞌ nene eꞌmeto mo kekeꞌ sotoꞌ osaꞌmive. Asi eveneꞌ Oꞌmosoꞌmi gamazi laaꞌ aniꞌ nene Oꞌmosoꞌmi Sikalahuꞌ neꞌmo zatuhoꞌ o-ngedavosavoꞌ nene Oꞌmosoꞌmi veleutiꞌ gamazi laaꞌ aniꞌ ve.